Open Letter by Tan Sri Lee Kim Yew for BN Chairman

Dear Dato’ Seri Dr. Ahmad Zahid bin Hamidi,

Regarding the ongoing court cases which raised so many public sentiments and discussions, we should stick with the principle of Rukun Negara “Kedaulatan Undang-Undang”. Country comes first, everything else comes second.

This brings back old memories, since we last met during the 9th World Chinese Economic Forum (WCEF) which took place at Hong Kong, which was also attended by the former MCA President Tan Sri Liow Tiong Lai and the then nobody Mr Cheah Chuang Young, I would like to thank you again for having publicly announced that I am your good friend and your good neighbour, at the Opening of WCEF at Hong Kong.

There is a Tiong Hua saying “Good medicine may taste bitter, and helpful advices may be hurting your ear” [良药苦口，忠言逆耳]. In the capacity of a lifetime member of MCA, legally also a Barisan Nasional member, hope this open letter will get your attention and bring positive energy to BN.

Enclosed herewith are all the correspondences between myself and my party MCA , and the letter to my party president, Datuk Seri Wee Ka Siong, for your references. And most importantly, I enclose herewith all my previous letters which have been received and acknowledged by the Election Commission Chairman, Conference of Rulers as well as the Yang di-Pertuan Agong, also for your references.

And based on the principles of Rukun Negara, notably Kepercayaan kepada TUHAN, “Keluhuran Perlembagaan” and “Kedaulatan Undang-Undang”, nobody should be above the law. The spirit of Barisan Nasional vows to preserve, protect and defend the Federal Constitution and to safeguard the interests of the People of Malaysia.

Therefore, I humbly request, Dato’ Seri, as the chairman and under the true spirit of Barisan Nasional, to immediately suspend DSN from BN which in order to uphold the principle of “Keluhuran Perlembagaan” and “Kedaulatan Undang-Undang”.

As publicly aware, the “malu-apa” campaign is against Islamic teachings and is therefore violating the Article 3 of the Federal Constitution, which is the highest Law in Malaysia, that “Islam is the religion of the Federation”. “Malu” is a quality of Islam, so much so that the Prophet ﷺ deemed it the very hallmark of Islam by saying, “Every religion has its signature character trait, and the signature character trait of Islam is håya, = Malu.”

Secondly, corruption is the number one enemy of this country and it must be stopped from the root source, and l suggest that all Barisan Nasional component parties must set up an anti-corruption committee and invite Election Commission and MACC to be committee advisor, based on the principles of Islam, which is against corruptions.

As political funding is the main culprit of corruption, political parties had become a machine for money laundering whenever elections are here, and elections have been turned into money laundering tools and mechanics. By setting up and enforcing the anti-corruption committees within the member parties, this can win the confidence of voters and regain respect of the world. Hope this bitter advice will get into your ears and hope that you would take my suggestions seriously.

As Hari Raya Haji is here, let us uphold the Nilai-Nilai Murni of Islam. Let me wish all UMNO members and BN component parties Selamat Hari Raya Aidiladha. MAAF ZAHIR DAN BATIN.

Tan Sri Lee Kim Yew

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Dua PRN kerana UMNO, tapi Ahli MT nafi UMNO punca politik negara tak stabil

Ahli Majlis Tertinggi (MT) UMNO, Datuk Seri Reezal Merican Naina Merican menafikan tuduhan mengatakan UMNO menjadi punca politik negara tidak stabil.

Reezal Merican berkata sebaliknya UMNO menjadi penyelamat, walhal realitinya dua Pilihan Raya Negeri (PRN) diadakan ketika rakyat sedang susah dan bergelut dengan penularan Covid-19 adalah berpunca daripada tindakan Menteri Besar (MB) daripada parti itu yang membubarkan Dewan Undangan Negeri (DUN).

“Ada Menteri Besar datang sini menyatakan UMNO penyebab hilangnya kestabilan sesebuah kerajaan.

“Saya nak maklumkan apabila runtuh kerajaan PH (Pakatan Harapan) dahulu, itu dibuat oleh mereka sendiri.

“Apabila sebahagian keluar (daripada PH), yang menjadi penstabil adalah UMNO dan tampil ke depan apabila dalam keadaan situasi Covid-19,” katanya dipetik laporan media semasa program di Pasir Gudang hari ini.

Untuk rekod, PRN Melaka dan Johor diadakan susulan tindakan dua MB daripada UMNO yang bertindak membubarkan DUN bagi memberi laluan pilihan raya diadakan.

Kedua-dua PRN diadakan pada ketika kes Covid-19 semakin mencanak naik dan negara baharu sahaja berdepan bencana banjir.

Malah, Reezal Merican yang juga Menteri Perumahan dan Kerajaan Tempatan mempertahankan Perdana Menteri Datuk Seri Ismail Sabri Yaakob yang mengambil langkah untuk bekerjasama dengan blok pembangkang, PH bagi mendapatkan sokongan terhadap kerajaan pusat yang dipimpinnya.

“Walaupun bukan kerajaan UMNO, tetapi pemimpin UMNO adalah penstabil dalam kerajaan.

“Apabila Ismail Sabri mengetuai kerajaan, Perdana Menteri berjaya mendapatkan pemimpin pembangkang menandatangani MOU (Memorandum Persefahaman) untuk memudahkan pentadbiran kerajaan dalam tempoh pandemik.

“Beliau berjaya menghasilkan senario yang mana (pemimpin PH) Datuk Seri Anwar Ibrahim, Mohamad Sabu dan Lim Guan Eng akur dan akhirnya bajet (belanjawan) berjalan dengan lancar.

“Kerana apa? Kerana Perdana Menteri mempunyai keupayaan untuk bawa kestabilan. Beliau Perdana Menteri dari mana? Daripada UMNO,” katanya lagi.

Sebelum ini, MB Kedah Datuk Seri Muhammad Sanusi Md Nor mendakwa UMNO menjadi punca politik negara tidak stabil apabila dua PRN diadakan secara sengaja pada ketika rakyat sedang susah.

Semasa berucap di majlis pelancaran jentera pilihan raya Pemuda Perikatan Nasional (PN) Johor, Sanusi dilaporkan berkata, kestabilan politik hanya boleh dicapai sekiranya UMNO-Barisan Nasional (BN) disekat daripada kembali berkuasa.

Pengarah Pilihan Raya PAS Pusat itu juga memberi contoh Kedah sebagai “kerajaan stabil” kerana Umno hanya mempunyai dua kerusi saja, dan berbeza daripada keadaan di negeri lain.

Menurut Sanusi, BN khususnya UMNO dilihat terus menjadi pihak yang mencetuskan perbalahan sehingga sukar mencapai kesepakatan dengan PAS.


UMNO dah tak marah Adam dulu bawa turun bendera Najib, kata Akmal

Walaupun pernah menyakiti hati ahli UMNO pada 2011, namun perkara itu sudah dilupakan apabila berada bersama dalam kerajaan campuran kini.

Ketua Pemuda UMNO, Dr. Muhamad Akmal Saleh berkata insiden pada 2011 yang menyaksikan Ketua Pemuda PKR Adam Adli Abd. Halim menurunkan bendera Datuk Seri Najib Razak di depan pejabat mereka sudah dilupakan dan kini tidak marah lagi.

“Walaupun Adam Adli pernah turunkan bendera kita, marahnya kita pada waktu itu. Masa itu, umpama Adam Adli ni kita nak sahaja disiat mukanya. Tetapi, inilah kehebatan yang direncanakan Allah.

“Bila kita bersama, hilang rasa marah bila jumpa Adam,” katanya dipetik laporan Utusan Malaysia.

Akmal berkata semasa sesi Dialog Konvensyen Pemuda Perpaduan di WTC hari ini.

Pada 2011, Adam yang kini merupakan Ketua Pemuda PKR pernah mencipta kontroversi dengan menurunkan bendera memaparkan gambar Najib di ibu pejabat UMNO, sekali gus menyifatkan ia sebagai satu simbol kemenangan kepada siswa pada hari tersebut.

Bendera itu juga hanya digantikan untuk beberapa ketika sebelum beliau menaikkan semula bendera asal.

Mengulas lanjut, Akmal turut menjelaskan, perkara yang lama tidak perlu dikenangkan kembali kerana orang muda kini bukan hanya perlu memahami sejarah, tetapi perlu mencipta sejarah baharu.

“Apa yang berlaku, yang sudah lepas itu sudah-sudahlah. Orang muda di luar sana sudah jemu dengan permainan politik apa yang berlaku,” ujarnya lagi.


Tiada kaitan MN dan pemecatan Khairudin Takiri

Pemecatan Datuk Khairudin Takiri daripada Jawatankuasa PAS Pusat sedikit mencuri tumpuan politik negara. Walaupun ia bukan isu besar, namun tetap menjadi topik perbincangan.

Saya sebolehnya mengelak untuk turut mengulas. Ia satu keputusan yang telah dibincang dalam mesyuarat PAS Pusat. Siapalah kita ahli yang ingin mempersoalkannya. Keputusan itu dibuat oleh pimpinan yang telah dipilih oleh perwakilan PAS baru baru ini. PAS baru sahaja membuat pemilihan pimpinan parti.

Takiri bukan antara pimpinan yang dipilih. Beliau antara senarai jawatankuasa yang tidak dipilih oleh perwakilan selain Nik Mohamad Abduh Nik Aziz. Kedua-dua tokoh ini antara yang agak kuat mempromosikan Muafakat Nasional (MN) tatkala pimpinan lain agak kurang memberi perhatian isu Perikatan Nasional (PN) atau MN.

Takiri digugurkan kononnya kerana kuat memperjuangkan MN sedangkan Presiden dilihat lebih selesa dengan PN. Jika itu alasannya, bukan Presiden yang menolak Takiri atau Nik Abduh sebaliknya perwakilan atau “akar umbi” PAS. Keduanya kalah dalam pemilihan PAS.

Takiri dan Nik Abduh yang begitu kuat mempromosi MN dipilih semula oleh Presiden dan pimpinan lain dalam mesyuarat pertama mereka. Jelas sekali tuduhan yang dibuat kepada Presiden PAS berniat jahat.

Seperti yang saya katakan, saya kurang berminat mengulas isu ini namun kelihatan beberapa pimpinan lain seperti Nasarudin Tantawi, Ustaz Najhan dan abangnya Ustaz Syarhan juga memberi ulasan terbuka. Walaupun ulasan itu nampak seimbang namun secara jelas menyebut solidariti kepada Takiri.

Jadi saya merasakan tidak salah untuk saya turut serta mengulas isu sama. Saya bukan pimpinan yang boleh dijadikan perhatian berbanding mereka.

Presiden secara jelas menyebut sebab pengguguran itu adalah disiplin. Pimpinan lain termasuk Timbalan Presiden juga menafikan ia berkaitan MN.

Agak menghairankan mengapa masih ada yang membuat tuduhan kononnya kerana MN yang berlawanan dengan aspirasi Presiden PAS. Siapa yang membawa naratif ini?

Apa tujuannya jika bukan untuk meragukan ahli kepada pimpinan PAS khususnya Presiden?

PAS telah menegaskan malah sehingga kini pendirian PAS berkaitan hubungan politik kekal “Pertahankan PN dan perkasakan MN”. Biarpun sebahagian pimpinan UMNO terus menyerang dan mendesak PAS namun pendirian itu kekal.

Presiden menjelaskan PAS tidak boleh dipaksa untuk menolak parti Bersatu. Cita-cita PAS menyatukan semua parti Melayu.

Saya mengharapkan sedikit coretan ini dapat memadamkan prasangka jahat kepada Tan Sri Abdul Hadi Awang secara terbuka ataupun secara senyap yang lebih halus dan tajam. Bagi ahli PAS, pemecatan pimpinan adalah perkara biasa dan telah berlaku sejak dulu.

Ia keputusan yang dipatuhi ahli. Jika pimpinan PAS, atau lembaga disiplin gagal menjalankan peranan itu, maka perwakilan PAS, akan melaksanakannya seperti penyingkiran kumpulan berhaluan kiblat DAP dan PKR di sebelum ini.

Keutuhan PAS tidak mungkin tergoyah dengan hasutan luar disebabkan keputusan pimpinan yang dipilih oleh perwakilan. Ahli PAS sangat berdisiplin dan patuh kepada pimpinan. Itu tarbiah yang dididik kepada kami sekian lama.

Fairuz Hafiizh Othman
Ipoh

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


PRU-15 : Datuk D calon PKR paling kaya

Calon Pilihan Raya Umum ke-15 (PRU-15) dari PKR, Datuk Seri Mohamad Suparadi Md. Noor menjadi calon terkaya parti itu dengan aset bersih berjumlah RM106.1 juta.

Beliau yang merupakan calon PKR bagi Parlimen Tanah Merah, Kelantan itu membuat pengisytiharan harta di laman web PKR.

Namun setakat artikel ini ditulis, dua pimpinan utama parti, Presiden PKR, Datuk Seri Anwar Ibrahim dan isterinya, Datin Seri Dr Wan Azizah Wan Ismail masih belum membuat pengisytiharan harta susulan dokumen tersebut belum dimuat naik.

Berdasarkan dokumen yang dimuat naik itu, Suparadi memiliki aset kira-kira RM100 juta daripada pelaburannya dalam DNS Capital Sdn Bhd dan iLimo Stalite LTD manakala kira-kira RM5.3 juta dalam bentuk hartanah.

Rekod juga menunjukkan calon Suparadi pernah memegang pelbagai jawatan antaranya Pengarah Eksekutif Yayasan Hijrah Selangor, Pengerusi Tabung Ekonomi Kumpulan Usaha Niaga Nasional (Tekun) dan Pengarah Eksekutif Iris Corp.

Selain Suparadi, calon lain yang memiliki aset bersih yang tinggi seperti calon Parlimen Sungai Buloh, Datuk R Ramanan berjumlah RM63.5 juta dan calon Parlimen Hulu Selangor, Dr Sathia Prakash bernilai RM40 juta.

Bagi Ramanan pula, aset bersih bernilai RM63.5 juta itu turut merangkumi hartanah bernilai RM27 juta bagaimanapun dokumen sokongan untuk Dr Sathia Prakash yang mempunyai rangkaian klinik perubatan, tidak disertakan dalam laman berkenaan.

Minggu lalu, Rafizi dilaporkan berkata sekiranya terdapat mana-mana ahli politik yang enggan mengisytiharkan harta yang dimiliki, kemungkinan terdapat sesuatu yang cuba diselindungkan.

Sebelum ini Rafizi menjadi calon pertama PRU15 mengisytiharkan hartanya dengan nilai aset bersih sebanyak RM18.85 juta.

Difahamkan, pada majlis pengumuman calon PKR, kesemua calon menandatangani borang aku janji.

Borang tersebut melibatkan persetujuan untuk memulangkan wang deposit pencalonan, memotong elaun sekiranya menjadi wakil rakyat, serta mengisytiharkan harta.


1,942 kes semalam, 6 kematian

Kementerian Kesihatan (KKM) memaklumkan jumlah jangkitan baharu Covid-19 dalam tempoh 24 jam semalam (Selasa, 13 September 2022) masih kekal di bawah paras 2,000 apabila merekodkan 1,942 kes, termasuk sembilan kes import, naik sedikit berbanding 1,847 yang dicatat pada Isnin.

Jumlah itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,808,896 kes, dengan 4,746,912 pesakit telah sembuh, termasuk 2,276 pesakit pulih semalam.

Daripada jumlah jangkitan baharu semalam, 1,364 kes melibatkan individu yang telah menerima suntikan dos penggalak vaksin Covid-19, diikuti 389 kes (penerima dua dos); 180 kes (individu tidak divaksinasi); dan sembilan kes (individu yang belum lengkap divaksinasi).

KKM juga memaklumkan sehingga kini, sebanyak 25,693 kes masih aktif, turun lagi berbanding 26,033 yang dicatat pada Isnin.

Jumlah itu termasuk, 24,431 pesakit yang masih menjalani kuarantin di rumah (24,752 pada Isnin); dan 11 pesakit ditempatkan di PKRC (10 pada Isnin).

Jumlah pesakit yang dirawat di hospital bagaimanapun turun sedikit kepada 1,189, berbanding 1,204 pesakit pada Isnin, manakala 62 pesakit dimasukkan ke unit rawatan rapi (67 pada Isnin), dengan 39 daripadanya memerlukan alat bantuan pernafasan (45 pada Isnin).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan enam pesakit meninggal dunia akibat komplikasi Covid-19 semalam, dengan semua kematian dilaporkan di fasiliti kesihatan.

Dua daripada kes kematian itu dilaporkan di Selangor dan masing-masing satu di Melaka, Perak, Sabah dan Sarawak.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,291 kes, termasuk 7,711 kes brought in death (BID).

Sementara itu, KKM juga memaklumkan dua lagi kluster baharu Covid-19 melibatkan tempat kerja dikesan di Kuala Lumpur dan Perak yang melibatkan 18 kes.

Di Kuala Lumpur, KKM mengesan Kluster Persiaran Bukit Kiara 3 membabitkan seramai 11 pesakit, manakala di Perak ialah Kluster Jalan Mahawangsa di Kinta dengan tujun individu disahkan positif Covid-19.


Skim gaji penjawat diutamakan bila pendapat negara meningkat, kata PMX

Kenaikan skim gaji penjawat awam akan menjadi keutamaan kerajaan apabila pendapatan negara meningkat, kata Perdana Menteri Datuk Seri Anwar Ibrahim.

Anwar yang juga Menteri Kewangan berkata dalam situasi semasa, kenaikan skim gaji tidak dapat dilaksanakan dalam bulan ini namun beliau akan memberikan perkembangan positif mengenai negara pada sesi penggulungan perbahasan Belanjawan 2023 di Parlimen pada Khamis ini, lapor Bernama.

“Masa penggulungan, saya akan memberikan beberapa gambaran yang positif, yang baik dari segi hasil kita dari segi pendapatan negara, dari segi jumlah pelaburan yang sebenar, bukan MoU (perjanjian persefahaman),” katanya pada Majlis Perhimpunan Bulanan Bersama Warga Jabatan Perdana Menteri di sini hari ini.

Anwar berkata berdasarkan pemerhatiannya didapati jentera penjawat awam di peringkat Persekutuan dan negeri dalam pengurusan banjir di Johor telah bertindak pantas, yang membuktikan kewibawaan golongan penjawat awam dalam menguruskan situasi bencana tanpa perlu menunggu arahan.

“Ini maknanya ada kesedaran dalam kalangan semua peringkat khususnya penjawat awam untuk melaksanakan tugas dengan ikhlas dan pantas. Ini kerana orang yang mengalami masalah tidak sama seperti kita, mereka tidak mampu tunggu berhari-hari,” katanya.

Anwar turut berharap momentum sama dikekalkan oleh penjawat awam bagi tujuan siap siaga sekiranya berlaku bencana banjir di Sarawak.

Beliau turut mengulangi peringatan kepada agensi pelaksana untuk menyegerakan projek rancangan tebatan banjir (RTB) tanpa perlu menunggu Belanjawan 2023 diluluskan.

“Tidak perlu tunggu kelulusan peruntukan sepenuhnya kerana sebahagian peruntukan telah diluluskan pada Disember lepas. Jadi boleh teruskan, tetapi ikut prosedur,” katanya.

Pada 20 Dis lepas, kerajaan telah meluluskan peruntukan khas (Bajet Mini) 2023 di bawah Akta Kumpulan Wang Disatukan (Perbelanjaan Masuk Akaun) 2022 yang berkuat kuasa 1 Jan lepas bagi tujuan perbelanjaan perkhidmatan membabitkan wang sejumlah RM107,718,676,650.


3,436 kes baharu, lapan kematian

Jangkitan harian Covid-19 di seluruh negara dalam tempoh 24 jam semalam (Khamis, 10 November 2022) meningkat sedikit kepada 3,436 kes, berbanding 3,267 yang dicatat pada Rabu, lapor Kementerian Kesihatan (KKM).

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,940,456 kes, dengan 4,869,969 pesakit telah sembuh, termasuk 4,292 yang pulih semalam.

Menurut data laman sesawang Github KKM, daripada jumlah jangkitan baharu itu, 2,316 kes melibatkan individu yang telah menerima suntikan dos penggalak; 815 kes (penerima dua dos); 284 kes (individu tidak divaksinasi); dan 21 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 33,965 kes masih aktif, turun lagi berbanding 34,829 yang dilaporkan sehingga Rabu.

Daripada jumlah itu, 32,107 pesakit masih menjalani kuarantin di rumah (33,103 pesakit pada Rabu); dan 1,766 dirawat di hospital, meningkat berbanding 1,635 pada Rabu.

Seramai 92 pesakit dimasukkan ke unit rawatan rapi (91 pada Rabu), dengan 60 daripadanya memerlukan alat bantuan pernafasan (63 pada Rabu).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, lapan pesakit meninggal dunia akibat komplikasi Covid-19 semalam. Semua kematian dilaporkan di fasiliti kesihatan dan tiada kes brought in death (BID).

Empat daripada kematian itu dilaporkan di Selangor, manakala masing-masing satu di Johor, Perak, Sabah dan Sarawak.

Jumlah itu menjadikan kumulatif kematian yang dilaporkan mulai 17 Mac 2020 sebanyak 36,522 kes, termasuk 7,772 kes BID.


Bursa dibuka rendah, pelabur masih dalam kebimbangan

Bursa Malaysia memulakan urus niaga pagi ini rendah selepas cuti hujung minggu Hari Malaysia yang panjang, menyaksikan para pelabur masih mengambil sikap berhati-hati berikutan kerugian berterusan di Wall Street pada Jumaat yang didorong oleh kebimbangan terhadap kenaikan kadar Rizab Persekutuan Amerika Syarikat (AS), kata seorang peniaga.

Pada jam 9.15 pagi, indeks penanda aras FTSE Bursa Malaysia KLCI (FBM KLCI) jatuh sebanyak 14.50 mata kepada 1,452.81 daripada penutupan Khamis pada 1,467.31, lapor Bernama.

Indeks penanda aras dibuka 7.80 mata lebih rendah pada 1,459.51.

Di pasaran yang lebih luas, kaunter rugi mengatasi kaunter untung 347 berbalas 102, manakala 256 kaunter tidak berubah, 1,668 tidak diniagakan dan 17 yang lain digantung.

Jumlah dagangan adalah sebanyak 250.12 juta unit bernilai RM178.96 juta.

Dalam nota penyelidikan hari ini, Malacca Securities Sdn Bhd berkata sentimen menjadi agak goyah sebelum cuti panjang hujung minggu lepas dengan semua tumpuan terarah kepada mesyuarat Rizab Persekutuan Amerika Syarikat bulan September serta data kadar inflasi Malaysia yang akan dikeluarkan minggu ini.

Justeru, bursa tempatan mungkin terus menyaksikan dagangan mendatar, begitu juga bursa serantau yang lain, katanya.

Berkenaan komoditi pula, ia menambah harga minyak mentah didagangkan melebihi US$91 setong, manakala minyak sawit mentah berlegar di bawah RM3,900.

Sementara itu, dalam kalangan saham wajaran tinggi, Maybank dan CIMB Bank masing-masing naik tiga sen kepada RM8.61 dan RM5.40, Petronas Chemicals meningkat lima sen kepada RM8.67, Public Bank susut satu sen kepada RM4.46 dan IHH Healthcare turun 25 sen kepada RM6.07.

Bagi saham aktif, Top Glove susut tiga sen kepada 73.5 sen, RGB lega setengah sen kepada 11.5 sen dan Supermax lemah dua sen kepada 71 sen.

SNS Network Technology pula menokok setengah sen kepada 30.5 sen, manakala Metronic tidak berubah pada dua sen.

Di papan indeks, Indeks Emas FBM turun 99.56 mata menjadi 10,375.02, Indeks FBMT 100 menyusut 97.56 mata kepada 10,117.09, Indeks FBM Emas Syariah lebih rendah sebanyak 107.0 mata kepada 10,471.82, FBM 70 menguncup 108.04 mata kepada 12,619.54 dan FBM ACE 59.33 mata lebih rendah pada 4,774.42.

Mengikut sektor, Indeks Tenaga berkurangan 5.5 mata pada 732.12, Indeks Perladangan susut 3.47 mata menjadi 6,854.65, Indeks Perkhidmatan Kewangan turun 133.81 mata kepada 16,357.67 dan Indeks Produk dan Perkhidmatan Perindustrian lemah 0.94 mata kepada 180.53.


Perak catat kematian tertinggi 2 hari berturut-turut, kumulatif 1,686 kes

Seramai 86 pesakit Covid-19 meninggal dunia semalam (Khamis, 17 Mac 2022), termasuk 35 daripadanya melibatkan kematian di luar fasiliti kesihatan atau kes brought in death (BID).

Jumlah itu menjadikan kumulatif kematian sejak awal 2020 hingga semalam meningkat kepada 34,185 kes, termasuk 7,163 kes BID, menurut statistik Kementerian Kesihatan (KKM).

Data laman sesawang CovidNOW kendalian KKM yang dikemas kini tengah malam tadi bagaimanapun tidak menyatakan sama ada 35 kes BID itu turut melibatkan 286,599 pesakit yang menjalani kuarantin di rumah.

Data juga menunjukkan Perak merekodkan jumlah kematian tertinggi dua hari berturut-turut apabila mencatat 16 kes, berbanding 21 kes pada Rabu, menjadikan kumulatif 1,686 kes.

Perak juga merekodkan peningkatan jangkitan harian tertinggi semalam apabila mencatat 1,561 kes baharu berbanding 1,446 pada Rabu.

Sementara itu, Selangor berada di tempat kedua apabila mencatat 14 kematian semalam, menjadikan jumlah terkumpul sejak awal 2020 lalu yang tertinggi sekali sebanyak 10,408 kes.

Sehingga semalam, Selangor mencatat kumulatif positif sebanyak 1,072,354 kes, dengan 985,860 pesakit telah sembuh, dan 76,086 kes masih aktif.

Daripada jumlah kes aktif itu, seramai 74,105 pesakit menjalani kuarantin di rumah; 405 ditempatkan di PKRC; 1,528 dimasukkan ke hospital; dan 48 pesakit dirawat di unit rawatan rapi (ICU) dengan 27 daripadanya memerlukan alat bantuan pernafasan.

Kedah pula merekodkan 10 kematian semalam, diikuti Melaka (lapan); Johor (tujuh); masing-masing enam di Kelantan, Pulau Pinang, Sabah serta Terengganu; Negeri Sembilan (empat); Pahang (dua); dan Kuala Lumpur (satu).

Tiada kes kematian akibat Covid-19 dilaporkan di Perlis, Sarawak, Labuan dan Putrajaya, semalam.

Sementara itu, lima negeri kekal merekodkan jumlah kematian melebihi 2,000 kes iaitu Selangor; Johor (4,296 kes); Sabah (3,090 kes); Kuala Lumpur (2,759 kes); dan Kedah (2,471 kes).

Pecahan kes berkaitan Covid-19 di setiap negeri sehingga 17 Mac 2022.


Penyeragaman perundangan syariah: Apa usaha kerajaan?

“YANG ini saya kurang setuju. Apa salahnya berunding untuk seragamkan hal ehwal agama Islam. Itu bukanlah sebagai penanda tidak menghormati bidang kuasa negeri”.

Komen salah seorang pembaca di tulisan saya sebelum ini. Saya rasa, ada sedikit salah faham yang saya perlu jelaskan di sini.

Ya, kita memang setuju bahawa bidang kuasa negeri yang diberikan oleh Perlembagaan Persekutuan perlu dihormati.

Namun begitu, Kerajaan di peringkat Persekutuan tidak pernah menjadikan perkara ini sebagai alasan untuk tidak berusaha menyeragamkan Undang-undang Syariah. Bahkan, sebahagiannya telah berjaya diseragamkan oleh kerajaan dan ia melibatkan Undang-undang Syariah utama.

Sebelum ini, Jawatankuasa Teknikal Undang-undang Syarak dan Sivil, Jabatan Kemajuan Islam Malaysia (JAKIM) dengan kerjasama pelbagai pihak di peringkat negeri, telah pun berjaya menyeragamkan lima Undang-undang Syariah utama iaitu:

(1) Undang-undang Pentadbiran Agama Islam.
(2) Undang-undang Keluarga Islam.
(3) Undang-undang Keterangan Mahkamah Syariah.
(4) Undang-undang Tatacara Jenayah Syariah.
(5) Undang-undang Tatacara Mal Mahkamah Syariah.

Kerajaan pada masa ini pula, melalui Jawatankuasa Teknikal, juga telah dan sedang berunding dengan negeri-negeri untuk menyelaras dan menyeragamkan beberapa Undang-undang Syariah lain termasuklah Undang-undang Profesion Guaman Syarie.

Matlamat untuk memartabatkan Undang-undang Syariah memerlukan kepada usaha dalam pelbagai jenis aspek, dan ia bukanlah suatu perkara yang mudah.

Diharapkan dengan perkongsian ini, sahabat-sahabat akan lebih jelas mengenai isu pentadbiran hal ehwal agama Islam di Malaysia.

Mungkin selepas ini saya boleh kongsikan pula usaha penyeragaman yang turut dilakukan dalam aspek penguatkuasaan dan pendakwaan syariah, serta kerjasama antara Kerajaan Persekutuan dan negeri dalam pelaksanaan hal ehwal Islam.

YB Ustaz Ahmad Marzuk Shaary
Timbalan Menteri di Jabatan Perdana Menteri (Hal Ehwal Agama)


Mat Sabu telur tak ada jangan pula naikkan harga, kata pihak industri

Langkah menaikkan harga telur bukan hanya menjejaskan imej kerajaan baharu PH-BN, malah bakal memberi kesan jangka panjang terhadap kebajikan rakyat yang sedang terkesan dengan peningkatan harga hampir semua barang keperluan asas sekarang ini.

Sehubungan itu, pemain industri telur mengingatkan Menteri Pertanian dan Keterjaminan Makanan Mohamad Sabu supaya mencari jalan lain, daripada menaikkan harga telur ayam, kononnya untuk menyelesaikan masalah kekurangan bekalan di pasaran yang terus meruncing.

Utusan yang memetik sumber industri yang turut terlibat dalam eksport dan import telur ayam berkata, masalah bekalan telur yang terus mencetuskan rungutan orang ramai adalah kerana kegagalan kerajaan mengkaji punca sebenar kekurangan produk itu di pasaran.

“Kerajaan (PH-BN) tidak tahu punca sebenar telur kurang. Jadi menyebabkan mereka mengambil bermacam-macam langkah penyelesaian jangka pendek seperti membawa masuk telur import dari India yang sedang diserang wabak selesema burung, mencadangkan harga telur diapungkan, selain mengesyorkan menaikkannya,” sumber itu dipetik sebagai berkata.

Sedangkan menurut sumber itu, sejak Oktober lalu kekurangan bekalan telur sehingga 20 peratus di pasaran negara adalah disebabkan faktor penternak mengalami kerugian.

“Kerugian penternak itu akibat kenaikan kos operasi, seterusnya mengurangkan populasi ayam induk… ayam telur.

“Macam ayam telur ini, tempoh pemeliharaannya sampai 70 minggu. Tapi bila mereka (penternak ayam telur) sudah tanggung banyak kerugian, jadi mereka pencenkan awal ayam-ayam telur itu.

“Maknanya 55 minggu ke 60 minggu itu mereka dah hentikan pengeluaran, sebab tak mahu tanggung kerugian dengan terus memberi makan dedak dan sebagainya.

“Sebab dalam tempoh 50 minggu ke atas, peratus pengeluaran telur itu memang menurun. Ayam telur ini mula bertelur pada umur empat bulan, lebih kurang 16 minggu. Bertelur sampai umur 70 minggu.

“Jadi, graf pengeluaran telur itu semakin kurang. Sedangkan, makanan yang diberikan sama banyak, tapi telur kurang. Jadi mereka hentikan awal-awal sebab sudah rugi. Itulah senarionya kenapa bekalan telur di negara ini kurang sampai 20 peratus,” kata sumber itu.

Semalam, pakar industri ternakan ayam, Prof Madya Dr Azhar Kasim mencadangkan agar kerajaan menaikkan harga siling telur ayam sebanyak lima sen sebiji bagi semua gred bagi menyelesaikan masalah kekurangan bekalan.

Mengulas syor itu, sumber berkata, kerajaan tidak harus mengguna pakai cadangan menaikkan harga telur sebaliknya perlu mengkaji punca dan mengetahui bahawa kekurangan bekalan telur itu adalah disebabkan kenaikan kos operasi industri telur ayam sehingga mengakibatkan tiada jalan penyelesaian yang efektif mampu ditawarkan kepada penternak ayam penelur.

“Sehingga sekarang punca kenaikan kos tidak dilihat sepenuhnya oleh kerajaan. Yang dikawal harga telur di pasaran walhal kenaikan kos di ladang perlu diteliti sama. Keputusan kerajaan memberi subsidi kepada penternak bagi menampung kerugian kerana kawalan harga satu langkah yang baik.

“Cuma kadar subsidi perlu diteliti semula agar kadar yang diberikan benar-benar membantu penternak dan bukan sekadar beri sedikit subsidi dan mengharapkan impak pengeluaran yang besar,” kata sumber.

Bagi menstabilkan semula bekalan dalam negara, sumber berkata, kerajaan juga disaran mengambil langkah menyekat eksport telur ayam negara ini ke Singapura.

“Untuk jangka masa singkat, mengurangkan eksport telur adalah langkah yang wajar. Apabila kita kurangkan eksport, bekalan dalam negara akan bertambah. Pasti harga juga akan mula stabil,” kata sumber.

Untuk rekod, rakyat Malaysia memerlukan kira-kira 30 juta biji telur sehari, atau kira-kira satu bilion biji telur sebulan bagi memenuhi keperluan pengguna.

Malaysia cuma memiliki lima syarikat swasta yang menjadi pembekal induk ayam penelur, membekalkan stok anak ayam penelur (DOC) kepada 260 ladang telur di seluruh negara.

Sementara itu, satu sumber lain berkata, kerajaan tidak wajar tunduk kepada desakan kartel yang menguasai segenap ekosistem pengeluaran telur negara.

“Kartel-kartel industri ayam dan telur, mereka mahu menyedut subsidi sampai kering. Sekali pun kerajaan menambahkan jumlah subsidi, kapasiti pengeluaran telur tidak akan dapat ditingkatkan dalam masa terdekat.

“Kalau kerajaan tambah (subsidi) sekali pun, memang telur tak akan ada. Masalahnya sebab baka tak masuk, bermula sewaktu Covid-19 lagi difahamkan baka ayam telur tak masuk (ke ladang telur).

“Kartel-kartel ini tamak. Kos operasi meningkat, tapi peningkatan di peringkat syarikat-syarikat besar ini tidak sebesar mana pun. Sebab mereka guna pakai mesin yang sedia ada, bukan terpaksa tambah mesin baharu untuk menghasilkan telur,” kata sumber.

Sebenarnya, kata sumber itu, kerajaan perlu cekap mengenal pasti perbezaan kos-kos pengeluaran dalam sektor telur, supaya tidak terpedaya dengan desakan kartel yang sering menggunakan alasan kenaikan kos dedak sebagai punca operasi terjejas.

“Kalau mereka (kartel) cakap, peningkatan kos operasi sebab makanan, itu kos dedak dan bukannya kos mengeluarkan anak ayam. Isu sekarang ini, anak ayam baka penelur yang tiada, bukannya dedak yang tiada,” kata sumber.


Thai benar penerbangan domestik beroperasi semula 1 September

Thailand membenarkan penerbangan domestik dari dan ke Bangkok serta beberapa kawasan berisiko tinggi Covid-19, beroperasi semula mulai 1 September ini, kata pihak berkuasa penerbangan negara itu CAAT), dalam usaha meningkatkan semula aktiviti ekonominya.

Pengumuman itu menyusuli kelonggaran sekatan ketat yang dikenakan di 29 wilayah berisiko tinggi mulai bulan depan, termasuk membenarkan pergerakan lintas wilayah dan pembukaan semula pusat beli-belah, ketika kerajaan berusaha untuk menghidupkan kembali ekonomi yang terkesan akibat pandemik Covid-19.

Syarikat penerbangan tempatan dibenar memulakan operasi dengan 75 peratus kapasiti dan penumpang diwajibkan mematuhi syarat perjalanan, termasuk menunjukkan bukti telah divaksin dan negatif ujian saringan, kata CAAT dalam kenyataan.

Penerbangan ke wilayah pelancongan yang telah dibuka semula juga dibenarkan, kata CAAT.

Syarikat penerbangan, termasuk Asia Aviation dan Bangkok Airways, telah mengumumkan akan memulakan operasi di beberapa wilayah mulai minggu depan.

Kelonggaran sekatan itu dibuat setelah Thailand melepasi kemuncak gelombang penularan apabila kes baharu harian turun di bawah 23,000.

Hari ini Thailand melaporkan 16,536 jangkitan baharu dan 264 kematian.

Walaupun kes baharu dilihat masih tinggi, namun pihak kesihatan Thailand yakin ianya akan semakin turun, setelah jumlah penduduk yang menerima vaksin juga meningkat.

Thailand telah memulakan program vaksinasi besar-besaran mulai Jun lalu dan sehingga kini hanya 11 peratus daripada 66 juta populasinya telah melengkapkan dos masing-masing. – Agensi


SPR akan putuskan kelonggaran SOP hari mengundi: Hisham

Terpulang kepada Suruhanjaya Pilihan Raya (SPR) untuk melonggarkan prosedur operasi standard (SOP) pada hari pengundian Pilihan Raya Negeri (PRN) Melaka, seperti membenarkan penyokong membawa bendera parti, kata Bendahari Agung Barisan Nasional (BN) Datuk Seri Hishammuddin Tun Hussein.

Bagaimanapun Hishammuddin berkata sebagai jentera parti, adalah penting untuk setiap parti memastikan semua SOP dipatuhi bagi mengelak sebarang risiko, lapor Bernama.

“Itu kena tanya SPR, perjalanan hari membuang undi berada di bawah tangungjawab mereka. Sebagai jentera parti, kita perlu yakinkan rakyat keluar tunaikan tanggungjawab mereka,” kata beliau.

Terdahulu, Hishammuddin yang mengetuai pengurusan pandemik Covid-19 di bawah Majlis Keselamatan Negara (MKN) di Melaka hari ini.

Beliau berkata demikian ketika ditanya adakah kerajaan mempunyai perancangan melonggarkan SOP PRN Melaka yang ketat, termasuklah membenarkan penyokong membawa bendera lambang parti seperti kebiasaan.

Dalam pada itu Hishammuddin yang juga Menteri Kanan Pertahanan berkata pada undi awal semalam seramai 8,332 atau 91.3 peratus anggota Angkatan Tentera Malaysia (ATM), telah menunaikan tanggungjawab mereka.

Katanya proses mengundi awal di kesemua lokasi termasuk di kem-kem ATM di Melaka berjalan lancar tanpa sebarang insiden tidak diingini.

“Melalui maklum balas yang saya terima, pematuhan SOP pembuangan undi yang telah ditetapkan oleh pihak SPR, berada pada tahap yang baik,” katanya.

Hishammuddin juga mengucapkan terima kasih kepada anggota tentera yang telah mengundi dan berharap suasana tenang dan tahap pematuhan SOP seperti hari undi awal semalam, dapat dikekalkan sepanjang tempoh berkempen yang hanya berbaki dua hari sahaja lagi.

“Lebih penting, dapat dikekalkan pada hari pembuangan undi pada 20 Nov nanti. Insya-Allah,” katanya.

SPR menetapkan tarikh mengundi bagi PRN Melaka pada 20 Nov berikutan pembubaran DUN pada 4 Okt selepas empat Ahli Dewan Undangan Negeri menarik sokongan terhadap Ketua Menteri Datuk Seri Sulaiman Md Ali.

Melaka mempunyai 28 kawasan Dewan Undangan Negeri (DUN) dan seramai 495,195 pengundi berdaftar dengan 240,530 atau 48.57 peratus pengundi adalah lelaki dan baki 254,666 atau 51.43 peratus, wanita.


PAS tak rayu keputusan petisyen Parlimen Kuala Terengganu, sedia hadapi PRK

PAS tidak akan mengemukakan rayuan terhadap keputusan petisyen pilihan raya bagi Parlimen Kuala Terengganu.

Perkara itu dimaklumkan oleh peguam Wan Rohimi Wan Daud, yang mewakili Datuk Ahmad Amzad Hashim, calon PAS bagi Parlimen Kuala Terengganu sewaktu pilihan raya umum yang lepas, menurut laporan Bernama.

Menurutnya keputusan itu disahkan oleh Presiden PAS Tan Sri Abdul Hadi Awang dalam mesyuarat PAS Pusat yang sedang berlangsung di sebuah hotel di sini pada ketika ini.

“PAS bersedia untuk terus diadakan pilihan raya kecil Parlimen Kuala Terengganu, serentak dengan pilihan raya negeri yang akan diadakan pada 12 Ogos nanti,” katanya menerusi aplikasi WhatsApp hari ini.

Pada 27 Jun lepas Mahkamah Pilihan Raya Terengganu membatalkan kemenangan Ahmad Amzad pada Pilihan Raya Umum ke-15 (PRU15).

Hakim Datuk Seri Mohd Firuz Jaffril dilaporkan berkata pihak pempetisyen, iaitu calon Barisan Nasional (BN) Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Berikutan keputusan itu, Suruhanjaya Pilihan Raya (SPR) akan menunggu Perakuan Hakim Pilihan Raya untuk mewartakan kekosongan kerusi dan mengadakan pilihan raya.

Pada 3 Jan lepas, UMNO Terengganu memfailkan petisyen untuk membatalkan keputusan PRU15 bagi Parlimen Kuala Terengganu di Mahkamah Tinggi di sini mengikut Akta Kesalahan Pilihan Raya 1954.

Pengerusi UMNO Terengganu Datuk Seri Ahmad Said dilapor berkata petisyen itu difailkan antara lain atas dakwaan PAS menyogok pengundi dengan mengagihkan wang bantuan diberikan kerajaan negeri pada 15 hingga 17 Nov lepas, iaitu beberapa hari sebelum pengundian PRU15, melalui program i-Pencen, i-Belia dan i-Siswa.

Pada PRU15, Ahmad Amzad memenangi kerusi Parlimen Kuala Terengganu dengan memperoleh majoriti 40,907 undi selepas menewaskan tiga pencabar lain termasuk Mohd Zubir.


Tiada masalah Maszlee calon MB Johor, kata setiausaha kelab penyokong Anwar

Kelab penyokong Datuk Seri Anwar Ibrahim atau dikenali sebagai Otai Reformis memberi sokongan sekiranya Ahli Parlimen Simpang Renggam, Dr. Maszlee Malik dicalonkan sebagai calon Menteri Besar (MB) Johor.

Spekulasi mengatakan Maszlee yang sebelum ini menang Pilihan Raya Umum Ke-14 (PRU-14) lalu atas tiket Bersatu antara nama yang disebut akan diletak bertanding dalam Pilihan Raya Negeri (PRN) Johor dan bakal dinamakan sebagai calon MB untuk PKR.

Setiausaha Otai Reformis, Abdul Razak Ismail menyifatkan pencalonan Maszlee adalah langkah yang wajar dan tidak menjadi isu sekali pun beliau diangkat sebagai calon MB walaupun masih baharu dalam PKR.

“Situasi ini berbeza dengan pemilihan dua bekas pemimpin UMNO, Datuk Seri Idris Haron dan Datuk Nor Azman Hassan ketika PRN Melaka lalu yang menerima tentangan hebat akar umbi PKR sekali gus menyaksikan kekalahan teruk. Ini kerana penyertaan mereka terlalu drastik apabila menyertai PH semata-mata kerana bertanding dalam pilihan raya.

“Maszlee bukan masuk PKR sebab pilihan raya, sebaliknya beliau masuk lebih awal sebelum desas-desus Dewan Undangan Negeri (DUN) Johor bakal dibubarkan. Jadi bukan hendak jadi calon atau kepentingan lain,” katanya dipetik laporan Utusan Malaysia.

Abdul Razak berkata, Maszlee memang berasal daripada Pakatan Harapan (PH), namun disebabkan parti lamanya Bersatu memulakan Langkah Sheraton, beliau tidak ikut melompat sokong kerajaan, namun bergerak bebas dan terus menjadi pembangkang.

“Beliau bukan daripada UMNO, jadi tidak timbul isu sekiranya beliau menjadi calon dan diangkat menjadi Menteri Besar jika PH menang pilihan raya,” katanya lagi.

Pada November tahun lalu, Maszlee mengesahkan kemasukkan dalam PKR, ia diumumkan Anwar dalam satu majlis besar-besaran di Simpang Renggam.

Bekas pengikut setia Tun Dr Mahathir Mohamad yang sebelum ini keluar Bersatu dan menyertai Pejuang kemudiaan bertindak keluar parti itu juga kini menjadi anak emas kepada Anwar yang masih mengejar cita-citanya menjadi Perdana Menteri (PM).

Maszlee sebelum ini seorang ahli akademik dan menyertai Bersatu untuk bertanding dalam Pilihan Raya Umum Ke-14.

Untuk rekod, Maszlee belum mengumumkan parti yang disertainya sejak menarik diri untuk bersama dengan parti diterajui Dr Mahathir.

Maslee pada November 2020 mengumumkan penarikan diri daripada Pejuang, selepas beberapa bulan menyertai parti tersebut.

Katanya, beliau mahu menumpukan sepenuhnya usaha untuk membantu rakyat yang terkesan dengan Covid-19 atas kapasitinya sebagai Ahli Parlimen Bebas.

Pada Ogos 2020 lalu, Dr Mahathir mengumumkan penubuhan Pejuang yang berasaskan kepada perjuangan Melayu.


Dulu Anwar janji mansuh Akta Hasutan, dah berkuasa tukar nada

Kumpulan peguam Lawyers for Liberty (LFL) menyelar kerajaan yang mahu menyemak semula Akta Hasutan 1948 atas alasan melindungi institusi diraja dan bukan memansuhkannya.

Penyelaras kempennya, Nabila Khairuddin berkata Pakatan Harapan (PH) dan Datuk Seri Anwar Ibrahim berjanji memansuhkan akta itu ketika menjadi pembangkang.

“Bila berkuasa sekarang, dengan tebal muka mereka tukar nada,” katanya, lapor Malaysiakini.

Semalam, Kabinet bersetuju secara prinsip supaya Akta Hasutan 1948 disemak bagi memastikan ia digunakan hanya untuk melindungi institusi raja daripada provokasi.

Menteri Undang-Undang, Datuk Seri Azalina Othman Said berkata provokasi membabitkan isu agama dan bangsa akan diteliti termasuk penggubalan perundangan baaru jika perlu.h

Dalam kenyataan hari ini, Nabila mengingatkan ketika pendirian itu dibuat Anwar dan PH tidak meletakkan sebarang syarat terhadap pemansuhan akta kontroversi itu.

“Undang-undang seperti Akta Hasutan yang bercanggah dengan hak asasi manusia tidak boleh dipinda tetapi harus dimansuhkan,” katanya.

Kerajaan tahun lalu menubuhkan jawatankuasa bagi memperinci dan menggabungkan intipati dalam manifesto parti politik dalam kerajaan untuk dilaksana.

Bagaimanapun setakat ini tidak jelas status semasa perincian tersebut.

Sementara itu, Nabila mengingatkan Akta Hasutan digubal pada era penjajah untuk menekan pejuang kemerdekaan dan sekarang ia sudah menjadi ‘sampah-sarap sejarah’.


Ringgit dibuka rendah berbanding dolar

Ringgit dibuka rendah sedikit berbanding dolar AS berikutan tanda-tanda deflasi dalam pasaran Amerika Syarikat (AS), kata seorang penganalisis.

Pada 9.09 pagi, mata wang tempatan diniagakan pada 4.5355/5415 berbanding dolar AS daripada 4.5255/5280 pada penutup Jumaat lalu, menurut laporan Bernama.

Pengarah Urusan SPI Asset Management Stephen Innes berkata peningkatan ringgit minggu lepas agak terlalu optimistik memandangkan prospek China yang negatif serta jangkaan lebih banyak pengurangan kadar dan ini sepatutnya melemahkan nilai yuan China.

Innes berkata data Keluaran Dalam Negara Kasar (KDNK) dan Pengeluaran Perindustrian suku kedua (S2) 2023 China akan menjadi tumpuan hari ini, dan pergerakan ringgit akan bergantung kepada laporan.

Sementara itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit boleh stabil pada paras semasa dengan pasaran masih menantikan mesyuarat Jawatankuasa Pasaran Terbuka Persekutuan (FOMC) AS minggu depan.

Beliau menambah kebimbangan terhadap kemampanan pemulihan China bermakna People’s Bank of China akan terus berpihak kepada pertumbuhan ekonomi dalam pendirian dasar monetarinya.

“Secara keseluruhannya, saya percaya MYR/USD akan kekal sekitar RM4.52-RM4.53 hari ini,” katanya.

Sementara itu, ringgit diniagakan lebih rendah berbanding sekumpulan mata wang utama.

Mata wang tempatan menyusut berbanding euro kepada 5.0902/0969 daripada 5.0799/0827 pada penutupan Jumaat, susut berbanding pound Britain kepada 5.9370/9448 daripada 5.9338/9371 dan lemah berbanding yen Jepun kepada 3.2747/2795 daripada 3.2659/2679 minggu lepas.

Ringgit turut diniagakan lemah berbanding mata wang Asean yang lain.

Unit tempatan rendah berbanding baht Thai kepada 13.0857/1091 daripada penutupan Jumaat pada 13.0689/0814 dan susut berbanding dolar Singapura pada 3.4321/4369 daripada 3.4263/4287 sebelumnya.

Ringgit merosot nilai berbanding rupiah Indonesia kepada 303.1/303.7 daripada 302.5/302.8 minggu lepas dan lemah berbanding peso Filipina pada 8.33/8.35 daripada 8.31/8.33.


Kalah di Putrajaya, Ku Nan minta buat kiraan semula pula

Selepas hampir disahkan kalah di Parlimen Putrajaya, penyandang kerusi tersebut, Datuk Seri Tengku Adnan Tengku Mansor nampaknya meminta kiraan semula kepada pihak Suruhanjaya Pilihan Raya (SPR).

Calon Barisan Nasional (BN) itu ketinggalan jauh dengan calon lawan Perikatan Nasional (PN), Datuk Dr Radzi Jidin dan meminta pegawai pengurus pilihan raya (RO) yang menjaga di pusat kiraan undi mengira semula kertas undi.

Bagaimanapun, terdapat protes daripada sebelah pihak lawan kerana dakwaan RO tersebut mempunyai hubungan rapat dengan Ku Nan.

Daripada keputusan tak rasmi, Radzi memperoleh 14,445 dan Ku Nan pula sekadar memperoleh 12,537 undi.

Menurut sumber, RO sedang membuat kiraan semula di Putrajaya ketika ini.

Sekiranya Ku Nan, ia kali pertama dalam sejarah Ku Nan tewas di kerusi yang disandangnya itu.


KKM akan siasat dakwaan kit ujian kendiri beri keputusan tak tepat

Susulan aduan dan rungutan orang ramai berhubung isu kit saringan kendiri di pasaran yang tidak mempunyai kualiti dan ketepatan meragukan, Kementerian Kesihatan (KKM) akan menyiasat pengeluar yang menjual kit tersebut dipasaran.

Menteri Kesihatan, Khairy Jamaluddin Abu Bakat berkata KKM menerima laporan mengenai rungutan dan aduan orang ramai terhadap ralat keputusan apabila membuat saringan menggunakan kit saringan kendiri yang dijual di pasaran.

Sehubungan itu, katanya, KKM mengarahkan Pihak Berkuasa Peranti Perubatan (MDA) untuk memanggil semua pembekal kit ujian kendiri bagi meneliti isu berkenaan.

“Memang kita ambil maklum mengenai keraguan terhadap kit saringan kendiri menggunakan sampel air liur yang dijual di pasaran kerana dikatakan memberi keputusan negatif palsu.

“Justeru, saya arahkan MDA supaya menyampaikan saranan kepada pembekal untuk meminta maklumat jaminan kualiti daripada pengilang atau pengeluar kit saringan.

“Mereka juga harus semak sama ada proses jaminan kualiti bagi setiap produk kit saringan kendiri itu dibuat dari semasa ke semasa.

“Pada ketika ia diluluskan MDA, ketepatan mungkin 99 peratus tetapi kadar itu mungkin merosot dalam tempoh tertentu,” katanya pada sidang hari ini.

Bermula Oktober tahun lepas, orang ramai boleh mendapatkan kit ujian pantas antigen Covid-19 (ujian kendiri) yang dijual di semua pasar raya dan kedai rangkaian dengan harga berpatutan.


Anwar terima nasihat Zahid, letak calon PKR lawan semua kerusi Bersatu?

PKR dijangkakan bakal meletak semua calon mereka bertanding di semua kerusi yang dimenangi Bersatu, ia selepas Datuk Seri Anwar Ibrahim difahamkan mencapai kata sepakat dengan anak muridnya yang juga Presiden UMNO, Datuk Seri Ahmad Zahid Hamidi.

Jika PKR meletak semua calon mereka untuk melawan 11 kerusi Dewan Undangan Negeri (DUN) yang dimenangi Bersatu dalam Pilihan Raya Umum Ke-14 (PRU-14) lalu, ia bakal mengakibatkan undi lebih banyak berpecah dan memberi laluan mudah kepada UMNO untuk menang lebih banyak kerusi.

Anwar sebenarnya masih mengadakan hubungan dengan Zahid, sama ada secara langsung atau menerusi orang tengah. Rakaman audio tular tahun lepas tidak menghalang mereka berdua berkomunikasi antara satu sama lain.

Malah sumber dalaman memberitahu, selepas Pilihan Raya Negeri (PRN) Melaka lalu, dua pemimpin kanan PKR dihantar bertemu Presiden UMNO tersebut di pejabatnya sendiri.

Senario pertembungan banyak penjuru seperti dalam PRN Melaka lalu dijangka berulang di Johor, namun kali ini PKR mensasarkan kerusi yang dimenangi Bersatu dalam PRU-14 sebagai fokus utama untuk mereka lawan kerana beranggapan mampu menang di kerusi tersebut.

Anwar mungkin sudah diyakinkan Zahid untuk menumpukan kepada kerusi yang dimenangi Bersatu kerana kononnya PKR lebih berpeluang cerah untuk menang, walhal realitinya ia bakal menyaksikan banyak undi terpecah dan UMNO akan menang di kerusi yang mereka tewas kepada Bersatu sebelum ini.

Mengambil kira senario semasa pembahagian kerusi di Melaka, Anwar dijangka akan membuat keputusan mengikut suka hatinya dan mungkin lebih suka mendengar nasihat anak muridnya, Zahid tetapi tidak melihat kepada realiti sebenar.

Realiti sebenar, Zahid hanya memancing cikgunya tersebut supaya menuruti telunjuknya kerana mengetahui pertandingan banyak penjuru akan memberi kelebihan kepada UMNO untuk menang lebih banyak kerusi.

Dua keputusan Ketua Pembangkang itu sebelum ini, iaitu menandatangani Memorandum Persefahaman (MoU) dan kemudiaan meletak bekas wakil UMNO bertanding atas tiket PKR di Melaka mengakibatkan pengundi pembangkang marah dan rasa tidak puas hati itu ditunjukkan dalam dua PRN di Melaka dan Sarawak.

PRN Melaka dan Sarawak jelas menunjukkan penyokong pembangkang tidak keluar mengundi kerana marah dengan keputusan Anwar tersebut dan menyebabkan Pakatan Harapan (PH) menerima kekalahan yang memalukan.

Jumlah peratusan keluar mengundi yang sangat rendah adalah manifestasi jelas penyokong pembangkang betul-betul marah dengan Anwar, namun ia seakan-akan dipandang remeh kerana masih berangan-angan mahu menjadi Perdana Menteri (PM).

Anwar sangat sayangkan jawatan Ketua Pembangkang kerana status tersebut memberinya kelebihan sama dengan Menteri kerajaan, pelbagai keistimewaan dan elaun yang dimilikinya sangat sayang untuk dilepaskan.

Untuk rekod, semasa berada dalam gabungan Pakatan Harapan (PH), Bersatu memiliki 11 kerusi iaitu DUN Gambir, Puteri Wangsa, Tenang, Kempas, Bukit Kepong, Bukit Permai, Larkin, Permas, Sedili, Johor Lama dan Endau.

Bersatu menang lapan kerusi DUN daripada 17 kerusi yang ditandinginya, kebanyakkan calon Bersatu diletak melawan UMNO yang majoritinya pengundi Melayu.

Sekurang-kurangnya lima kerusi yang dimenangi Bersatu semasa PRU-14 dianggap menang dengan majoriti yang tipis dan UMNO sangat yakin akan dapat kembali merampas kerusi tersebut jika berlaku pertembungan banyak penjuru.

Keberangkali sangat tinggi PKR atau Amanah bakal meletak calon mereka di lima kerusi tersebut dengan harapan akan menang, namun realitinya ia hanya menyebabkan lebih banyak undi berpecah dan UMNO akan menang dengan sokongan pengundi setia mereka.

Dengan andaian pengundi bukan Melayu tidak akan menyokong Bersatu, PKR dan Amanah pastinya beranggapan sokongan pengundi bukan Melayu akan memihak kepada mereka sekaligus akan memberi kemenangan kepada PH.

Untuk rekod, Bersatu semasa PRU-14 lalu mendapat sokongan tinggi bukan kaum Melayu sebanyak 133,550 berbanding undi Melayu hanya sebanyak 81,150.

Bagaimanapun, PH perlu mengambil iktibar dalam PRN Melaka disebabkan terlalu yakin kepada sokongan bukan Melayu sehingga tumbang di kerusi mereka menangi semasa PRU-14 lalu.

Semasa PRN Melaka, PKR menerima tamparan hebat apabila tewas semua kerusi ditandinginya walaupun meletakkan calon paling ramai berbanding sekutunya dalam Pakatan Harapan (PH).

DAP juga terkena tempias apabila hilang empat kerusi yang disandangnya dan hanya menang empat kerusi DUN Melaka, ia jelas terdapat penolakkan pengundi bukan Melayu.

Dapatan analisa PRN mendapati, Barisan Nasional (BN) hanya peroleh 39% undi popular sahaja (kenaikan 1.1% sahaja), sementara undi PH merosot teruk daripada 51% kepada 36% sahaja (akibat kadar turun mengundi rendah), dan Perikatan Nasional (PN) yang baharu sahaja masuk gelanggang pilihan raya sudah mempunyai 25% undi popular.

Jika PH mengandaikan sokongan kaum bukan Melayu masih menyebelahi mereka dalam PRU-14 lalu, mereka membuat penilaian yang salah dan jumlah undi popular memberikan gambaran yang sama bakal berulang di Johor nanti.

Namun, jika Anwar masih mahu DAP dan Amanah mengikut telunjuk strateginya, maka tidak mustahil satu lagi malapetaka akan dihadapi mereka dan bakal menerima kekalahan yang teruk.

Kesimpulannya, UMNO akan menang besar hasil daripada bantuan Anwar yang akan meletak semua calon PKR bagi melawan semua calon Bersatu sehingga menyebabkan undi berpecah.

Undi berpecah hanya akan menguntungkan UMNO dan mungkin Anwar lebih rela melihat anak muridnya kembali berkuasa nanti.


Undi awal PRN di enam negeri bermula esok

Seramai 97,388 individu terdiri daripada anggota dan pegawai Angkatan Tentera Malaysia (ATM) dan polis bersama pasangan masing-masing akan menunaikan tanggungjawab mereka pada hari pengundian awal Pilihan Raya Negeri (PRN) di enam negeri, esok.

Pengundian awal turut melibatkan Pilihan Raya Kecil (PRK) Parlimen Kuala Terengganu, susulan keputusan Mahkamah Pilihan Raya Terengganu pada 27 Jun yang membatalkan kemenangan calon PAS Datuk Ahmad Amzad Hashim pada Pilihan Raya Umum ke-15 selepas mendapati berlaku perbuatan rasuah.

Menurut SPR, Daftar Pemilih Pilihan Raya yang akan digunakan untuk PRN di Kedah, Kelantan, Terengganu, Pulau Pinang, Selangor dan Negeri Sembilan dan PRK Kuala Terengganu adalah daftar pemilih terkini yang dikemas kini sehingga 21 Jun 2023.

Ia menyaksikan seramai 49,660 anggota ATM dan 47,728 anggota polis bersama pasangan masing-masing, akan mengundi di 260 pusat mengundi awal yang mengandungi 377 tempat mengundi atau saluran awal bagi PRN.

PRK Kuala Terengganu pula akan melibatkan pengundi awal yang terdiri daripada 1,362 anggota polis dan 35 anggota tentera bersama pasangan dengan empat pusat mengundi awal dibuka di Ibu Pejabat Polis Kontinjen Kuala Terengganu.

Kesemua pusat pengundian awal bagi PRN di enam negeri dan PRK Parlimen Kuala Terengganu akan dibuka serentak pada pukul 8 pagi dan akan ditutup secara berperingkat mengikut kedudukan kawasan pusat mengundi.

Di Kuala Terengganu pusat pengundian awal pertama yang akan ditutup ialah bagi bahagian pilihan raya Dewan Undangan Negeri (DUN) Batu Buruk pada pukul 12 tengah hari diikuti DUN Bandar pada pukul 2 petang dan yang terakhir DUN Ladang pada 5 petang, manakala bagi DUN Wakaf Mempelam tiada pusat pengundian awal.

SPR menetapkan tarikh penamaan calon dan pengundian awal bagi PRN melibatkan enam negeri dan PRK Kuala Terengganu masing-masing pada 29 Julai dan 8 Ogos, manakala hari pengundian pada 12 Ogos ini.

PRN ini melibatkan 36 kerusi DUN di Kedah; Kelantan (45); Terengganu (32); Pulau Pinang (40) Selangor (56) serta 36 DUN di Negeri Sembilan.

Tempoh berkempen ditetapkan selama 14 hari bermula hari penamaan calon pada 29 Julai lepas dan akan berakhir pada 11.59 malam, 11 Ogos.


Sahih dilantik Pengerusi Mara, kata Zahid sahkan lantikan Asyraf kalah PRU

Bekas Ketua Pemuda UMNO, Datuk Asyraf Wajdi Dusuki sah dilantik sebagai Pengerusi Majlis Amanah Rakyat (Mara) yang baharu.

Presiden UMNO, Datuk Seri Ahmad Zahid Hamidi berkata lantikan Asyraf yang sebelum ini kalah dalam Pilihan Raya Umum Ke-15 (PRU-15) adalah sahih dan surat lantikan sudah diberikan pada Jumaat lalu.

“(Asyraf Wajdi) Telah dilantik, bukan desas-desus lagi. Beliau telah dilantik dan saya telah serah watikahkannya pada hari Jumaat yang lalu.

“Sebab itu bukan berita politik, maka ia adalah sahih,” katanya dipetik laporan Sinar Harian.

Zahid mengulas berkenaan gambar tular beliau sedang menyampaikan surat pelantikan kepada Asyraf yang tular di Twitter.

Ciapan dimuat naik seorang pengguna Twitter pada Sabtu mengundang reaksi tidak senang rakyat yang mempertikaikan pelantikan calon UMNO yang kalah hatrik dalam pilihan raya.

Jawatan Pengerusi Mara sebelum ini disandang Datuk Azizah Mohd Dun.

Untuk rekod, Perdana Menteri Datuk Seri Anwar Ibrahim sebelum ini mengumumkan tidak akan ada lantikan politik lagi dibawah pentadbirannya bagi jawatan agensi berkaitan kerajaan (GLC) yang menjadi budaya kerajaan terdahulu.

Bagaimanapun, kerajaan campuran baru-baru ini meneruskan juga beberapa lantikan daripada kalangan politik bagi memegang jawatan dalam agensi kerajaan, berbeza semasa janji kempen dalam pilihan raya lalu.


Dua loji rawatan air dihenti tugas selepas banjir di Baling

Operasi Loji Rawatan Air (LRA) Kulim Hi-Tech dan LRA Bukit Pinang/Sungai Petani terpaksa dihenti tugas berikutan kadar kekeruhan air mentah (NTU) yang tinggi akibat kejadian banjir dan fenomena kepala air di Baling, Isnin lepas.

Menteri Besar Kedah Datuk Seri Muhammad Sanusi Md Nor dalam satu hantaran di laman Facebooknya hari ini memaklumkan kedua-dua LRA itu dihenti tugas sepenuhnya pada 10.50 malam dan 11.10 malam tadi, lapor Bernama.

“Penutupan sementara itu akan menjejaskan 80,000 akaun pengguna di Kulim Hi-Tech dan 121,000 akaun pengguna di Pinang Tunggal/Sungai Petani.

“Syarikat Air Darul Aman (SADA) akan membuat penghantaran air terawat melalui lori tangki kepada kawasan yang terjejas akibat daripada langkah penutupan LRA itu,” katanya.

Dalam kejadian kira-kira pukul 4 petang Isnin, banjir dan fenomena kepala air di Baling mengakibatkan tiga nyawa terkorban dan lebih 1,400 penduduk dipindahkan ke tiga pusat pemindahan sementara (PPS) selain tujuh rumah musnah dihanyutkan air serta kira-kira 70 rumah rosak akibat kejadian itu.


Keputusan pemilihan isyarat jelas ahli tolak konsep ‘khemah besar’

Keputusan pemilihan PKR 2022 yang diumumkan secara tidak rasmi semalam (29 Mei) adalah isyarat jelas daripada ahli parti yang menolak politik jalan pintas menerusi strategi ‘khemah besar’ pada Pilihan Raya Umum Ke-15 (PRU-15).

Sebaliknya, ahli parti mengharapkan PKR memperkukuhkan gabungan Pakatan Harapan (PH), sekali gus menolak kerjasama dengan kuasa yang telah berulang kali mengetepikan pembaharuan, keadilan serta semangat berbilang kaum.

Konsep ‘khemah besar’ yang dicadangkan PH sebelum ini tidak merangkumi penyatuan atau kerjasama dengan parti-parti yang berada dalam kerajaan, sama ada UMNO, Bersatu atau PAS, sebaliknya penyatuan dan kerjasama parti-parti pembangkang bagi menghadapi PRU-15.

PH juga sebelum ini menyarankan pakatan itu membuka pintu rundingan dan perbincangan, termasuk kepada Bersatu dan PAS bagi memastikan pembangkang ampuh dalam menghadapi Barisan Nasional (BN).

Ahli Parlimen Setiawangsa Nik Nazmi Nik Ahmad berkata keputusan pemilihan PKR 2020 yang diumumkan secara tidak rasmi semalam adalah bukit bahawa ahli parti itu menolak strategi ‘khemah besar’.

“Ahli parti telah menghantar isyarat jelas bahawa mereka mengharapkan PKR untuk memperkukuh gabungan PH sedia ada.

“Mereka mahu kita menolak kepentingan politik dengan jalan pintas, menolak kerjasama dengan kuasa yang telah berulang kali menolak pembaharuan, keadilan sosial serta semangat berbilang kaum dan mengkhianati mandat rakyat.

“Mereka telah mengundi kita untuk membentuk manifesto yang meyakinkan dan akan memberi harapan kepada rakyat – terutamanya pengundi atas pagar,” katanya yang turut menang kerusi naib presiden bersama tiga lagi calon.

Tiga yang lain ialah Menteri Besar Selangor Datuk Seri Amirudin Shari; Menteri Besar Negeri Sembilan Datuk Seri Aminuddin Harun; dan Ahli Parlimen Tanjong Malim, Chang Lih Kang.

Sehubungan itu, Nik Nazmi berkata barisan kepemimpinan baharu PKR perlu bertindak balas terhadap isyarat yang diberikan itu, khususnya bagi menghadapi PRU-15.

Pada masa sama beliau juga menyifatkan gandingan Datuk Seri Anwar Ibrahim dan Rafizi Ramli adalah tiket terbaik untuk PKR menghadapi PRU-15.

Anwar sebelum ini menang tanpa bertanding bagi jawatan presiden, manakala Rafizi menang kerusi timbalan presiden mengalahkan seorang lagi calon yang juga Setiausaha Agung PKR Datuk Seri Saifuddin Nasution Ismail.

Nik Nazmi berkata masa depan parti juga lebih positif kerana Rafizi berusia 44 tahun; Amirudin (42); Lih Kang (41) dan beliau sendiri 40 tahun.

“Proses ini boleh menjadi lembaran baharu untuk parti kita,PKR menandakan pembaharuan dan dedikasi terhadap perjuangan reformasi,” katanya.


Seramai 38,748 pelancong direkodkan di Langkawi

Projek rintis gelembung pelancongan di Pulau Langkawi, Kedah, mencapai kejayaan membanggakan selepas merekodkan ketibaan 38,748 pelancong dan menjana pendapatan lebih RM15 juta sejak dibuka pada 16 Sept lepas.

Menteri Pelancongan, Seni dan Budaya Datuk Seri Nancy Shukri berkata jumlah tersebut lebih tinggi daripada sasaran awal sebanyak 30,000 orang dan disifatkan sangat memberangsangkan.

“Kami berharap dapat mengumumkan kebenaran rentas negeri sedikit masa lagi dan menjelang pengumuman itu, kami boleh buka gelembung pelancongan di tempat lain,” katanya lapor Bernama.

Beliau terdahulu mengadakan lawatan kerja ke Kampung Budaya Sarawak hari ini.

Nancy berkata kerajaan juga sedang menimbangkan untuk menjadikan Langkawi sebagai destinasi gelembung pelancongan antarabangsa pertama di negara ini.

“Minggu depan saya akan berbincang dengan rakan sejawat dari negara-negara lain dan kami akan mengaturkannya (gelembung pelancongan). Langkawi merupakan model terbaik untuk inisiatif ini kerana kita ada Qatar Airways dan beberapa penerbangan antarabangsa lain yang akan tiba di pulau itu,” katanya.

Sementara itu, Ketua Pegawai Eksekutif Lembaga Pembangunan Langkawi (LADA) Nasaruddin Abdul Muttalib berkata daripada 38,748 pelancong yang tiba di pulau peranginan itu, seramai 26,377 orang tiba melalui Lapangan Terbang Antarabangsa Langkawi, manakala 7,480 orang lagi melalui Jeti Kuah.

“Satu lagi pintu masuk utama iaitu Dermaga Tanjung Lembung (Langkawi Port) merekodkan kemasukan kira-kira 4,891 pelancong,” katanya dalam kenyataan hari ini.

Nasaruddin berkata sekiranya jumlah kemasukan pelancong itu dapat dikekalkan tidak mustahil sasaran kerajaan untuk menerima sekitar 400,000 pelancong sehingga Disember ini mampu dicapai.

Dalam pada itu, Nasaruddin berkata LADA berharap Kementerian Pelancongan, Seni dan Budaya (MOTAC) dan Majlis Keselamatan Negara membuka semula sektor pelancongan pulau itu kepada pasaran antarabangsa seawal bulan depan atau Disember sekiranya bersesuaian.

“Ketika ini, usaha pembentukan prosedur operasi standard (SOP) gelembung pelancongan antarabangsa sudah mula digerakkan dengan kerjasama MOTAC, tertakluk kepada kelulusan kerajaan Persekutuan,” katanya.

Nasaruddin berkata rundingan bersama beberapa syarikat penerbangan tempatan dan antarabangsa seperti Qatar Airways, AirAsia Bhd dan Scoot Tigerair Pte Ltd juga telah dimulakan bagi merancang aturan perjalanan penerbangan berjadual dan dari negara-negara tertentu.

Dalam perkembangan lain, Nancy berkata kerajaan Persekutuan memperuntukkan RM5 juta kepada Kampung Budaya Sarawak bagi menaik taraf infrastruktur di kawasan itu.

“Kerja-kerja penambahbaikan fizikal di Kampung Budaya Sarawak akan bermula pada pertengahan bulan ini dan mengambil masa lebih kurang lapan bulan untuk disiapkan iaitu pada Jun 2022,” katanya.


Rafizi bising calon lain tak isytihar harta, tapi Anwar pun belum isytihar lagi

Ketika Timbalan Presiden PKR, Rafizi Ramli mengkritik calon-calon yang lain daripada parti lawan yang tidak mengisytiharkan harta ketika Pilihan Raya Umum Ke-15 (PRU-15) kali ini, bosnya dan rakan-rakan dalam parti itu juga tidak berbuat demikian.

Ironinya, Datuk Seri Anwar Ibrahim dan isteri Datin Seri Wan Azizah Wan Ismail, juga masih belum membuat perisytiharan harta.

Hasil semakan dalam laman portal PKR pada 1.30 petang tadi mendapati Anwar dan Wan Azizah masih belum membuat perisytiharan harta tersebut, tetapi Rafizi lebih sibuk menuduh pihak lawan tidak mengisytiharkan harta.

Apabila cuba diklik pada bahagian dokumen pengisytiharan harta, hanya notis ‘akan dikemaskini’ yang muncul.

Wan Azizah dicalonkan di kerusi Parlimen Bandar Tun Razak, manakala Anwar di Tambun.

Semakan juga mendapati, Setiausaha Agung PKR, Datuk Seri Saifuddin Nasution yang dicalonkan di Parlimen Kulim Bandar Baharu juga masih belum mengisytiharkan hartanya.

Minggu lalu, Rafizi dilaporkan berkata sekiranya terdapat mana-mana ahli politik yang enggan mengisytiharkan harta yang dimiliki, kemungkinan terdapat sesuatu yang cuba diselindungkan.

Sebelum ini Rafizi menjadi calon pertama PRU15 mengisytiharkan hartanya dengan nilai aset bersih sebanyak RM18.85 juta.

Difahamkan, pada majlis pengumuman calon PKR, kesemua calon menandatangani borang aku janji.

Borang tersebut melibatkan persetujuan untuk memulangkan wang deposit pencalonan, memotong elaun sekiranya menjadi wakil rakyat, serta mengisytiharkan harta.

Bagaimanapun, nilai aset Rafizi bernilai berjuta-juta ringgit itu dipertikaikan dengan bekas pemimpin PKR Datuk Mohd Rashid Hasnon bertanya sama ada harta dikumpul itu adalah sumbangan orang ramai.


Kenyataan perkauman Guan Eng, Pemuda PN kerah laporan polis seluruh negara

Pemuda Perikatan Nasional (PN) dikerahkan untuk membuat laporan polis di seluruh negara susulan kenyataan berbaur perkauman dan fitnah dibuat oleh Lim Guan Eng.

Langkah untuk membuat laporan polis itu susulan ekoran satu artikel oleh portal berbahasa Cina, China Press yang melaporkan Pengerusi DAP itu berkata jika tidak disekat “gelombang hijau” pada Pilihan Raya Negeri (PRN), penganut agama lain akan berdepan ancaman.

“Hipokrit! Itu sahaja perkataan yang layak untuk diletakkan kepada para pemimpin kerajaan campuran apabila kononnya lantang mengecam isu 3R (Royal, Religion, Racist) termasuk satu lagi R iaitu Region, tetapi kenyataan berkaitan 4R inilah yang apabila dilaung oleh para pemimpin kerajaan campuran melalui Pakatan Harapan, mereka sendu seribu bahasa!

“Terkini, Pemuda Perikatan Nasional dimaklum suatu ucapan yang sangat biadap, kononnya untuk menakutkan pengundi bangsa Cina oleh Lim Guang Eng dengan menyatakan PN akan memusnahkan tokong jika berjaya memerintah Pulau Pinang!” kata Ketua Pemuda PN, Ahmad Fadhli Shaari dalam satu kenyataan di Facebook.

Link berita China Press: https://www.chinapress.com.my/20230707/形容绿潮是汉奸、反骨仔-林冠英吁勿引青/

Ahmad Fadhli yang juga Ahli Parlimen Pasir Mas itu kenyataan provokasi oleh Guan Eng itu dilihat cuba mengugat keharmonian dan perpaduan pelbagai kaum dan agama di Malaysia.

“Kenyataan ini adalah kemuncak kepada provokasi kaum yang bakal memusnahkan kedamaian dan perpaduan rakyat Malaysia hanya semata-mata takut melihat penolakan rakyat kepada Kerajaan Perpaduan yang penuh penipuan, manipulasi dan kegagalan yang berturut-turut selama tujuh bulan pemerintahan yang gagal ini,” ujarnya lagi.

Tegas Ahmad Fadhli, kenyataan Guan Eng itu dilihat biadab dan cuba mengapi-apikan sentimen perkauman dengan cuba menakutkan kaum lain terhadap PN menjelang Pilihan Raya Negeri (PRN) tidak lama lagi.

“Pemuda PN mengecam keras terhadap kenyataan terkutuk ini dan menyifatkan ia sebagai satu pembohongan besar demi menutup kegagalan mereka mentadbir negara. Para menteri yang sebelum ini sibuk memberi amaran akan bertindak jika isu ini dibangkitkan, nah sekarang apa tindakan?

“Laporan polis akan dilakukan di seluruh negara bagi menyatakan bantahan terhadap sikap perkauman pemimpin DAP ini. Pengarahan ini untuk seluruh jentera Pemuda PN di seluruh negara!” ujarnya.

Terdahulu, China Press dalam laporannya memetik Guan Eng berkata pengundi Pulau Pinang perlu menolak “gelombang hijau” daripada berkembang pada PRN nanti kerana bimbang kedudukan penganut agama lain terancam.

Ungkapan “gelombang hijau”, iaitu merujuk kepada tema hijau PAS, kerap digunakan pemimpin DAP untuk menggambarkan pencapaian Perikatan Nasional (PN) dan parti Islam itu dalam pilihan raya umum tahun lalu.

Guan Eng juga menyifatkan sesiapa di Pulau Pinang yang menyokong “gelombang hijau” sebagai “pembelot dan pemberontak” yang akan dilaknat sehingga “meninggalkan reputasi busuk selama beribu-ribu tahun”.

Guan Eng turut memberi amaran Pulau Pinang bakal dilenyapkan di bawah pemerintahan “gelombang hijau” dan dijadikan sebahagian daripada Kedah.


Rayuan terakhir: Adakah Najib sedang guna strategi baharu?

Beberapa persepsi telah muncul susulan perkembangan terbaharu dalam rayuan terakhir Datuk Seri Najib Razak di Mahkamah Persekutuan berhubung keputusan Mahkamah Tinggi Kuala Lumpur mendapati dia bersalah dan dijatuhi hukuman penjara serta denda.

Antara persepsi yang timbul ialah adakah Najib memikirkan strategi baharu dengan cuba membina pendapat awam bahawa jika Mahkamah Persekutuan menolak permohonan penangguhan prosiding kes itu, maka ianya setara dengan penafian perbicaraan yang adil terhadapnya?

Bekas Timbalan Menteri di Jabatan Perdana Menteri (Undang-Undang) Mohamed Hanipa Maidin berkata seluruh dunia mungkin mengetahui bahawa bekas Perdana Menteri (PM) itu telah melantik pasukan undang-undang baharu untuk melakukan percubaan terakhir membatalkan keputusan Mahkamah Tinggi yang telah disahkan sebulat suara oleh panel hakim Mahkamah Rayuan.

“Media melaporkan bahawa pasukan undang-undang baharunya akan meminta penangguhan sekali lagi pada Isnin ini (15 Ogos).

“Bagaimanapun kali ini, permohonan penangguhan itu ditambah dengan kata dua berikut, iaitu jika penangguhan itu tidak diberikan mereka (peguam Najib) akan menarik diri daripada mewakilinya.

“Untuk bersikap adil kepada pasukan guaman Najib, maka adalah wajar kata dua seperti itu digunakan,” kata Hanipa yang juga seorang peguam dalam satu kenyataan sambil menjelaskan bahawa rayuan terakhir Najib itu memerlukan persiapan yang rapi.

Berdasarkan pengalaman beliau sendiri, Hanipa berkata mana-mana peguam – tanpa mengira kekananan atau pengalaman yang luas – tidak akan mempunyai keberanian untuk mengambil alih rayuan terhadap kes yang begitu besar pada jam-jam terakhir.

Pada penghujung hari, rayuan itu, seperti yang diakui oleh pasukan undang-undang baharu Najib, melibatkan rekod rayuan yang banyak. Pernyataan saat akhir akan menjadi hampir mustahil, katanya menegaskan bahawa tidak masuk akal sama sekali untuk dilantik pada jam-jam terakhir.

“Apa yang lebih membingungkan, Najib hanya menukar peguamnya untuk rayuan khusus ini. Bekas peguam lamanya masih kekal untuk perbicaraan kes lain yang sedang berjalan,” katanya.

Sehubungan itu, Hanipa menggariskan beberapa persepsi yang timbul berkaitan perkembangan terbaharu kes rayuan Najib di Mahkamah Persekutuan bermula 15 Ogos ini, bermula dengan prosiding permohonan penangguhan perbicaraan.

Persepsi yang muncul itu ialah:

Pertama, bagaimana pasukan undang-undang baharu Najib, untuk pertama kali, mempunyai keberanian menguruskan kes itu? Adakah tawaran yuran guaman terlalu menggoda untuk ditolak mentah-mentah?

Kedua, adakah pasukan undang-undang itu mengambil mudah bahawa terdapat kemungkinan besar permohonan untuk penangguhan akan dibenarkan oleh mahkamah kerana ia baharu sahaja mengambil alih perkara itu?

Adakah pasukan undang-undang Najib juga memiliki kepercayaan bahawa menjadi peguam bela yang baharu dilantik secara ipso facto maka penangguhan itu sudah pasti diperolehnya?

Ketiga, adakah Najib memikirkan strategi baharu dengan cuba membina pendapat umum bahawa sebarang keputusan mahkamah untuk tidak memberikan penangguhan lanjut ke atas rayuannya, walaupun hakikatnya dia baharu sahaja mengekalkan pasukan undang-undang baharu, akan setara dengan penafian perbicaraan yang adil kepadanya?

Andaikan orang ramai berkongsi sentimen yang sama, adakah dalam hal ini Najib bermain “kad” menjadi mangsa? Biasanya dikatakan bahawa apabila bermain sebagai mangsa, seseorang akan enggan bertanggungjawab atas keadaan yang dialaminya.

Keempat, adakah Najib memberi harapan untuk mengambil kira strategi undang-undang apabila empat hakim, secara serentak, mengesahkan dan mengulangi pengesahan keputusan bersalah dijatuhkan terhadapnya?

Walau apa pun, mengapa tidak beralih kepada strategi baharu dengan bermain terus di galeri dan mendapatkan simpati orang ramai?

Akhirnya, adakah Najib telah kehilangan keyakinan yang diperlukan setelah apa yang berlaku di Amerika Syarikat? Apabila bekas pegawai bank Goldman Sachs Roger Ng didapati bersalah oleh mahkamah New York dalam skandal berbilion dolar dana 1MDB walaupun diwakili oleh peguam hebat, adakah Najib juga sudah hilang harapan?

Pada 28 Julai 2020, Mahkamah Tinggi menjatuhi hukuman penjara 12 tahun dan denda RM210 juta, selepas Najib didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram RM42 juta dana milik SRC International Sdn Bhd (SRC).

Najib yang adalah PM keenam dari 2009 hingga 2018, dan menjadi ketua negara pertama di Malaysia diheret ke mahkamah atas tuduhan jenayah rasuah.

Perbicaraan bermula pada 3 April 2019 dengan pendakwaan memanggil 57 saksi sebelum menutup kesnya pada 27 Ogos tahun sama.

Pada 11 November 2019, Najib diarahkan membela diri atas semua pertuduhan selepas mahkamah mendapati pihak pendakwaan berjaya membuktikan kes ‘prima facie’ terhadapnya.

Pertama kali Najib dihadapkan ke Mahkamah Sesyen Kuala Lumpur pada 4 Julai 2018 atas tiga pertuduhan pecah amanah dan satu pertuduhan menyalahgunakan kedudukan.

Pada 8 Ogos 2018, Najib sekali lagi dihadapkan ke Mahkamah Sesyen atas tiga pertuduhan pengubahan wang haram membabitkan wang sama.

Pada 8 Disember tahun lalu, Mahkamah Rayuan mengekalkan sabitan salah serta hukuman penjara 12 tahun dan denda RM210 juta yang dikenakan oleh Mahkamah Tinggi Kuala Lumpur ke atas Najib.

Rayuan akhir Najib untuk mengetepikan sabitan dan hukuman penjara 12 tahun serta denda RM210 juta akan didengar di Mahkamah Persekutuan selama 10 hari bermula 15 hingga 26 Ogos ini.

Namun, firma guaman Zaid Ibrahim Suflan TH Liew & Partners telah mengemukakan permohonan untuk menangguhkan pendengaran rayuan dengan alasan mereka baharu sahaja dilantik mewakili Ahli Parlimen Pekan itu.


Pegawai tinggi China dipenjara 11 tahun kerana terima rasuah

Seorang bekas pegawai tinggi di wilayah Qinghai, China dijatuhi hukuman penjara 11 tahun pada bulan lalu kerana menerima rasuah lebih $3 juta daripada kumpulan perlombongan dan pembinaan, perniagaan dan individu semasa memegang jawatan, menurut laporan media kerajaan.

Wen Guodong berkhidmat sebagai naib gabenor di Qinghai dari 2009 hingga 2020.

Hukuman dijatuhkan pada 29 Mac oleh Mahkamah Pertengahan Rakyat Pertama Chongqing, yang turut mendendanya 2 juta yuan (AS$314,213) dan diarah memulangkan asetnya yang diperoleh melalui rasuah, kata sumber.

Semasa memegang jawatan, Wen melindungi operasi perlombongan haram di lombong arang Muli Qinghai, kawasan perlombongan yang dibangunkan oleh Kumpulan Kingho, sebuah syarikat swasta.

Lombong arang di wilayah tersebut dikecam kumpulan alam sekitar, Greenpeace Asia Timur yang disifatkan sebagai kanser yang memberi kesan buruk kepada sistem ekologi.

“Perlombongan arang batu terbuka [di Muli] selama bertahun-tahun telah memusnahkan padang rumput alpine yang menghubungkan glasier di pergunungan dan dataran tinggi, menyekat aliran air hujan dan mencairkan air yang ditelan sungai,” kata kumpulan pemerhati alam sekitar.

“Akibatnya, kapasiti takungan lanskap air terjejas dengan ketara,” tambah Greenpeace.

Bagaimanapun pemantau tempatan menyifatkan hukuman yang dijatuhkan itu sebagai ringan dan tidak setimpal dengan kemusnahan yang dilakukan oleh tertuduh.

Selain itu, ia juga menunjukkan ketakadilan berhubung bentuk hukuman yang dijatuhkan kepada pegawai kerajaan China berbanding dengan hukuman terhadap warga Tibet.


Ringgit jatuh semula

Ringgit merosot daripada peningkatan semalam untuk ditutup rendah hari ini berbanding dolar Amerika Syarikat (AS) berikutan hasil Perbendaharaan AS yang lebih tinggi walaupun harga minyak meningkat, kata seorang penganalisis.

Pada jam 6 petang, mata wang tempatan susut kepada 4.3755/3780 berbanding dolar AS daripada paras penutup 4.3640/3685 pada Isnin, lapor Bernama.

Penganalisis Kanan Pasaran Asia Pasifik OANDA, Jeffrey Halley, berkata dolar AS memperoleh kekuatan dan mengalami kenaikan jangka pendek yang sederhana selepas hasil Perbendaharaan AS meningkat lebih tinggi.

“Dolar AS juga meningkat berbanding mata wang Asia hari ini selepas pemimpin Kesatuan Eropah (EU) mencapai persetujuan mengenai pelaksanaan larangan import minyak Russia.

“Pada peringkat ini, ia kelihatan mengalami pembetulan dan kami perlu menunggu sehingga sesi dagangan AS seterusnya untuk mendapat lebih banyak petunjuk,” katanya.

Sementara itu, ringgit diniagakan lebih tinggi berbanding kumpulan mata wang utama lain.

Unit tempatan meningkat berbanding dolar Singapura kepada 3.1929/1949 daripada paras penutup 3.1940/1976 pada Isnin dan melonjak berbanding yen Jepun kepada 3.4202/4222 daripada 3.4289/4327 sebelumnya.

Ringgit naik berbanding pound Britain kepada 5.5144/5176 daripada 5.5192/5248 semalam dan meningkat berbanding euro kepada 4.6923/6950 daripada 4.6978/7027 sebelumnya.


Presiden jenama sukan Fila Filipina ditemui meninggal di Singapura

Seorang ahli perniagaan wanita Filipina terkenal ditemui meninggal dunia di Hotel The Fullerton Bay, Singapura pada awal pagi Sabtu lalu (23 April).

Maricris Abad Santos Albert, 52, lebih dikenali sebagai Cris Albert, adalah Ketua Pegawai Eksekutif dan Presiden Fila Filipina, telah menerajui syarikat pakaian sukan itu sejak 2007.

Ibu kepada dua anak itu juga merupakan Presiden Isport Life dan Athlete’s Gym & Dive, dan pengasas MA Holdings.

Polis dan Pasukan Pertahanan Awam Singapura telah dimaklumkan mengenai kejadian itu di 80 Collyer Quay kira-kira jam 1.05 pagi Sabtu lalu.

Albert ditemui terbaring tidak bergerak di tempat kejadian dan disahkan meninggal dunia oleh paramedik.

Jurucakap pihak berkuasa berkata polis sedang menyiasatnya sebagai kes kematian luar biasa.

Fila Filipina mengesahkan kematiannya dalam catatan Facebook pada Isnin (25 April).

“Keluarganya merayu kepada semua orang untuk menghormati privasi kerana mereka bersedih pada masa kehilangan yang besar ini,” tambahnya.

“Butiran tentang kematiannya akan dikongsi tidak lama lagi.”

Kenyataan itu ditandatangani oleh keluarga Abad Santos dan Albert.

Albert dilaporkan berada di Singapura bagi menghadiri satu majlis di Hotel The Fullerton Bay pada petang Jumaat lalu.

Berita kematiannya telah menjadi trend dalam kalangan masyarakat Filipina, terutama di media sosial pada hujung minggu.

Mendiang adalah seorang tokoh terkemuka dalam komuniti dan dibesarkan dalam kalangan industri fesyen.

Menurut laman web Fila Philippines, ibunya ialah Wanda Louwallien, bekas supermodel dan koreografer pertunjukan.

Halaman bio Albert di laman web mengatakan dia menyertai Fila sebagai pengurus pemasaran pada tahun 1992, selepas menamatkan pengajian dengan ijazah sarjana muda dalam pemasaran. – ST


Indonesia lulus kegunaan kecemasan vaksin Janssen, CanSino

Agensi kawalan Ubat-Ubatan dan Makanan (BPOM) Republik Indonesia meluluskan penggunaan kecemasan (EUA) vaksin Covid-19, Janssen buatan Amerika Syarikat (AS), dan Convidecia (CanSino) keluaran syarikat China, untuk diberi kepada rakyatnya.

“Kami yakin dengan keberadaan dua jenis vaksin Covid-19 itu mampu meningkatkan kadar liputan pemberian vaksin bagi mencapai imuniti kelompok secepat mungkin,” kata Ketua BPOM, Penny K Lukito dalam kenyataan malam tadi.

Menurutnya, vaksin Janssen dan CanSino akan melindungi penerima berusia 18 tahun dan ke atas daripada dijangkiti virus SARS-CoV-2 yang menyebabkan Covid-19.

Kedua-dua, Janssen dan CanSino adalah dos tunggal 0.5 mL, katanya.

“Kedua-dua jenis vaksin itu perlu disimpan dalam suhu antara 2 dan 8 darjah Celsius. Vaksin Janssen juga boleh disimpan dalam di bawah paras -20 darjah Celsius,” katanya.

Vaksin Janssen dihasilkan Janssen Pharmaceutical Companies di beberapa kemudahannya termasuk di Grand River dan Catakent, Indiana, AS, serta di Aspen, Afrika Selatan.

PT Integrated Health Indonesia (IHI) mendaftarkan Janssen dengan BPOM bagi EUA yang mewajibkannya untuk bertanggungjawab terhadap keselamatan, keberkesanan, dan kualiti vaksin.

Sementara, vaksin CanSino dihasilkan CanSino Biological Inc dan Beijing Institute of Biotechnology didaftarkan PT Bio Farma dengan BPOM dengan syarat yang sama.

Sebagai sebahagian daripada syarat kelulusan untuk EUA, BPOM telah menjalankan penyelidikan dan kajian teliti mengenai keselamatan, kualiti dan tahap keberkesanan kedua-dua vaksin itu.

“BPOM sentiasa bekerjasama dengan pakar bagi memastikan vaksin itu berkesan, selamat dan berkualiti serta mematuhi standard.

“Kami melibatkan ahli farmakologi, imunologi, doktor, ahli farmasi, ahli epidemiologi, ahli virologi, dan ahli biomedik untuk menjalankan kajian sebelum memberi kelulusan,” kata Penny.

Berdasarkan kajian klinikal fasa 3 setelah 28 hari vaksinasi, keberkesanan vaksin Janssen adalah sebanyak 67.2 peratus dalam mencegah semua simptom Covid-19, dan 66.1 peratus berkesan menghalang simptom sederhana bagi individu berusia 18 tahun ke atas.

Manakala keberkesanan vaksin CanSino pula adalah sebanyak 65.3 peratus dalam mencegah semua simptom Covid-19 dan 90.1 peratus berkesan melindungi jangkitan teruk, katanya.

BPOM sebelum ini memberi EUA kepada tujuh jenis vaksin Covid-19 iaitu CoronaVac (Sinovac), COVID-19 Bio Farma, AstraZeneca, Sinopharm, Moderna, Comirnaty (Pfizer dan BioNTech), dan Sputnik-V. – Agensi


1MDB serah writ saman AS$3.7 bilion kepada adik beradik Jho Low

Adik beradik kepada Low Taek Jho atau Jho Low yang masih gagal dikesan akan menerima writ saman daripada 1Malaysia Development Berhad (1MDB) sebagai wakil kepada ahli perniagaan dalam buruan itu.

1MDB hari ini mendapat kebenaran Mahkamah Tinggi Kuala Lumpur untuk menyerahkan saman bernilai AS$3.7837 bilion kepada kakak dan adik lelaki Jho Low.

Peguam K. Siva Kumar yang mewakili 1MDB berkata, kakak Jho Low iaitu May Lin kini berada di Singapura manakala adik lelakinya, Taek Szen, berada di Hong Kong berdasarkan alamat terakhir mereka.

“Mahkamah memberi kebenaran kepada 1MDB untuk membuat penyerahan writ saman kepada kedua-duanya di luar Malaysia,” katanya dipetik laporan media hari ini.

Hari ini berlangsung prosiding pengurusan kes di hadapan Hakim Hayatul Akmal Abdul Aziz secara dalam talian hari ini.

Menurut peguam itu, pengurusan kes selanjutnya ditetapkan pada 23 Ogos ini di hadapan Penolong Kanan Pendaftar Haslinda A. Raof secara dalam talian.

Pada 29 Disember 2021, Jho Low, bapa beliau Tan Sri Larry Low Hock Peng dan ibunya, Puan Sri Goh Gaik Ewe selaku defendan telah memasukkan kehadiran dalam kes saman itu.

Bagaimanapun, writ saman berkenaan masih belum dapat diserahkan kepada seorang lagi defendan iaitu rakan sekutu Jho Low, Eric Tan Kim Loong.

Pada 7 Mei 2021, 1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap keenam-enam defendan itu.

Berdasarkan writ itu, 1MDB menuntut AS$661 juta daripada Jho Low dan masing-masing AS$41 juta, AS$397 juta, AS$608 juta dan AS$1.9 bilion daripada Jho Low dan Eric Tan serta AS$325 juta daripada Jho Low dan ayahnya.

1MDB Global Investments Limited pula menuntut AS$630 juta daripada Hock Peng, Jho Low dan Eric Tan serta AS$2 juta daripada Taek Szen, Jho Low dan Eric Tan.

Plaintif turut menuntut AS$3.5 juta daripada May Lin and Jho Low serta AS$1.695 juta daripada Goh, Jho Low dan Eric Tan berhubung pembelian barang kemas serta keuntungan rahsia selain AS$25.5 juta daripada Jho Low, Eric Tan, Hock Peng dan Taek Szen.


Imej negara tercalar akibat rasuah dan penyelewengan, kata PM duduk disebelah Zahid

Rasuah dan penyelewengan menjadi punca imej negara tercalar teruk, kata Datuk Seri Anwar Ibrahim.

Perdana Menteri semasa membentangkan Bajet 2023 yang duduk sebelahnya Timbalan Perdana Menteri, Datuk Seri Ahmad Zahid Hamidi sedang berdepan pertuduhan di mahkamah berkata disebabkan amalan rasuah tersebut menyebabkan kedudukan negara dalam indeks rasuah jatuh lagi.

Anwar berkata Indeks Persepsi Rasuah (CPI) 2022 juga telah jatuh merudum ke tangga 61 jika dibandingkan tangga 29 yang pernah dicapai pada 1998.

“Transparency International Malaysia menyebut asbab kemerosotan ini kerana kegagalan membendung rasuah politik.

“Laporan Ketua Audit Negara 2020 dan 2021 mendedahkan, wujud ketirisan hampir RM3 bilion meliputi kehilangan wang awam, pembaziran dan juga pembayaran tidak teratur.

“Umpamanya, isu terkurang kutip duti import kenderaan, kerajaan telah hilang RM72 juta hanya disebabkan proses kutipan duti import yang lemah.

“Selain itu, wujud juga ketirisan dalam pelaksanaan subsidi diesel dengan anggaran hampir RM10 bilion nilai subsidi diesel diselewengkan pada tahun lalu,” katanya ketika membentangkan Belanjawan
2023 Malaysia Madani di Dewan Rakyat hari ini.

Tegasnya lagi, situasi itu adalah bukti pelbagai ketelanjuran yang memberi dampak buruk kepada negara.

“Ini mesti dihentikan jika kita mahu negara ini beranjak ke hadapan dengan gagah dan gemilang.

“Kita yang menentukan apakah masa depan negara akan rencat, melonjak atau terpenjara dan ia tergantung kepada ruang kebijakan yang ingin diterjemahkan,” ujarnya.

Bagaimanapun, Anwar tidak menyentuh berhubung skandal rasuah terbesar dunia melibatkan 1Malaysia Development Berhad (1MDB) yang sebelum ini menyebabkan imej negara tercalar teruk.

Selain itu, hutang negara juga terbeban akibat faedah yang terpaksa ditanggung untuk membayar hutang 1MDB.


Hapus hutang dan sukuk adalah lain, Muhyiddin beritahu kepada PMX yang tak faham

Tan Sri Muhyiddin Yassin memberitahu kepada Perdana Menteri Datuk Seri Anwar Ibrahim bahawa penghapusan hutang dan penerbitan sukuk adalah dua perkara yang berbeza.

Pengerusi Perikatan Nasional (PN) itu menjawab berhubung dakwaan kononnya kerajaan terdahulu tidak melaksanakan penghapusan hutang peneroka FELDA dengan menjelaskan kelulusan yang ditandatangani Anwar baru-baru ini adalah sukuk, bukan penghapusan hutang.

“Dia (Anwar) kata baru-baru ini dia sudah sain satu cek berjumlah 900 juta untuk dibagikan kepada FELDA. Dia tak faham. Ini saya nak sebutkan kepada Perdana Menteri ni tak tahu ke tak reti.

“Yang itu ialah soal sebahagian daripada apa yang dikatakan iaitu bon, Islamik sukuk bon yang dikeluarkan berdasarkan laporan yang saya sebut tadi untuk membantu memulihkan FELDA.

“Antara lain mengambil alih FGV yang kita tahu dulu telah pun agak hilang pegangan majoritinya dibeli balik dengan wang yang telah pun diserahkan tadi dan bagai-bagai lagi usaha dan inisiatif yang dibuat untuk membaiki keadaan dan situasi FELDA yang ada.

“Sebab itu adalah Bon, Anwar Ibrahim itu adalah bon. Yang ini penghapusan hutang peneroka FELDA… lain… Takkan saya nak mengajar Perdana Menteri,” katanya ketika berucap pada sesi ucapan Jelajah Mega PN Best malam tadi di Kuala Terengganu.

Menurut Muhyiddin ketika kerajaan PN memerintah, langkah pelupusan hutang peneroka FELDA dibuat menerusi pelaksanaan terbitan bon jaminan kerajaan.

Beliau berkata, penghapusan hutang tersebut membabitkan 98,000 peneroka FELDA seluruh negara dengan nilai pelupusan berjumlah RM8.3 bilion.

“Keputusan sudah dibuat dan bukan cakap kosong,” katanya lagi.

Muhyiddin berkata, ketika itu beliau sebagai ketua pemimpin negara membuat keputusan dengan mengambil kira kebajikan peneroka FELDA yang berhadapan masalah kemerosotan pendapatan.

Malah, dakwaan Anwar juga disangkal Muhyiddin menerusi jawapan yang sudah diberikan di Parlimen sebelum ini apabila Menteri bertanggungjawab, Datuk Seri Azalina Othman menjawab, FELDA sudah melaksanakan penghupusan hutang berkenaan berjumlah RM8.3 bilion.

Pada jawapan di Parlimen itu juga, Azalina jelas berkata kerajaan hari ini tidak berhasrat untuk meneruskan melupuskan hutang berkenaan.

“Di sini siapa yang bercakap bohong. Ternyata Anwar Ibrahim sudah melakukan pembohongan, menuduh kerajaan terdahulu tidak melaksanakan pelupusan hutan berkenaan,” katanya lagi.

Muhyiddin juga memberitahu kenyataan daripada mantan Pengerusi FELDA, Tan Sri Idris Jusoh juga menjelaskan bahawa pelupusan hutang itu sudah selesai dilaksanakan ketika pentadbiran kerajaan terdahulu.


Perintah berkurung tujuh daerah ESSZONE dilanjut hingga 24 Jun

Perintah berkurung membabitkan perairan tujuh daerah di Zon Selamat Pantai Timur Sabah (ESSZone) yang berakhir hari ini dilanjutkan sehingga 24 Jun ini.

Pesuruhjaya Polis Sabah Datuk Idris Abdullah berkata perintah berkurung dari jam 6 petang hingga 6 pagi itu melibatkan perairan Tawau, Semporna, Kunak, Lahad Datu, Kinabatangan, Sandakan dan Beluran.

“Penduduk yang tinggal di kawasan terlibat dikehendaki berada di rumah manakala orang luar tidak dibenarkan memasuki (atau berada) di kawasan tersebut dalam tempoh berkenaan,” menurutnya dalam kenyataan malam tadi.

Beliau berkata perintah itu diteruskan bagi memastikan kawasan perairan terbabit tidak diceroboh pengganas sekali gus mengancam keselamatan penduduk termasuk penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendapati kumpulan yang menjalankan kegiatan penculikan untuk mendapatkan tebusan dan kumpulan Abu Sayyaf masih cuba menceroboh kawasan ini untuk melakukan penculikan serta jenayah rentas sempadan yang lain,” katanya.

Idris berkata perintah itu juga akan memudahkan penguatkuasaan dan pemantauan terhadap pergerakan bot selain menimbulkan rasa selamat serta yakin kepada penduduk maritim dengan kehadiran pasukan keselamatan.

Katanya semua Ketua Polis Daerah di ESSzone diberi kuasa mengeluarkan permit kepada pemohon yang layak bagi tujuan aktiviti perikanan atau keperluan mendesak lain untuk melalui kawasan dikenakan perintah berkurung itu. – Bernama


MP DAP Jelutong digantung dua hari hadir sidang Parlimen

Baru sehari perjanjian persefahaman (MoU) antara kerajaan dan Pakatan Harapan (PH) untuk melakukan transformasi Parlimen, suasana Dewan Rakyat hari ini kecoh apabila Ahli Parlimen (MP) Jelutong RSN Rayer tidak menghormati Timbalan Speaker, Datuk Rashid Hasnon.

Akibatnya MP DAP itu digantung dua hari daripada menghadiri sidang Parlimen setelah diarah keluar oleh Rashid kerana enggan menarik balik perkataan ‘memalukan’ yang ditujukan kepada Timbalan Speaker itu.

Terdahulu, ketika Azhar mempengerusikan sesi persidangan itu, MP pembangkang mendesak beliau mengemukakan sebab dan penjelasan mengapa usul menukar Speaker Dewan Rakyat ditolak.

Azhar memaklumkan perkara itu sudah dikendali dan diputuskan oleh Rashid, dan beliau tidak masuk campur mengenai perkara itu kerana tidak mahu ada kepentingan.

“Saya dah kata, saya tidak membabitkan diri langsung dalam keputusan ini, saya diberitahu sudah ditolak. Jangan suruh saya terangkan kenapa, kerana saya tidak terbabit dalam perbuatan ini, tolong tanya Timbalan Speaker.

“Saya berada dalam kedudukan ‘konflik’, saya tidak boleh buat apa-apa keputusan dalam perkara ini,” katanya ketika diasak wakil pembangkang, sebelum beliau memanggil Rashid untuk mengendalikan sesi itu dan menyelesaikannya.

Rashid ketika menjelaskan perkara berkenaan memaklumkan, sudah diberi ‘kuasa’ oleh speaker untuk mengendalikan usul mengosongkan kerusi Speaker Dewan Rakyat itu.

“Ada 11 usul datang serentak dari Parti Amanah Negara (Amanah), kemudian datang dari satu lagi dan yang ke-12 ini tidak menepati peraturan selepas saya merujuk kepada penasihat undang-undang.

“Kemudian datang dua (usul sama) dari PKR pun sama juga (tidak menepati peraturan). Maka setiap yang memberikan usul berkenaan, sudah saya jawab secara bertulis. Sila baca jawapan berkenaan dan keputusan saya muktamad dan tidak ada rayuan,” katanya ketika menjelaskan mengenai sebab usul itu ditolak di Dewan Rakyat hari ini.

Dalam kekecohan itu, Rayer bangun dan berkata kepada Rashid supaya tidak menyalahguna kuasanya dan ia memalukan.

“Timbalan speaker, jangan salah guna kuasa. People are watching you (rakyat memerhati). Memalukan,”

“Timbalan speaker.. saya tidak akan tarik balik, itu satu tindakan memalukan. Tindakan Timbalan Speaker bukan saja memalukan di luar dewan tapi di dalam dewan,” kata Rayer menyebabkan Rashid mengarahkan Rayer menarik balik perkataan ‘memalukan’.

Rashid kemudian mengarahkan Rayer supaya keluar dari Dewan dan menggantungnya dua hari setelah enggan menarik balik perkataan ‘memalukan’ itu.


Dr M sindir Najib popular boleh jadi PM lagi, dapat curi duit lagi

Populariti Datuk Seri Najib Razak yang diakui oleh dirinya sendiri dikalangan rakyat akan dapat menjadikannya kembali menjadi Perdana Menteri (PM) semula selepas ini, sindir Tun Dr Mahathir Mohamad.

Dr Mahathir berkata apabila Najib dapat menjadi PM semula, kemudiaan duit negara akan dicuri lagi seperti berlaku sebelum ini yang terbukti dengan puluhan pertuduhan kes sedang dibicarakan di mahkamah.

“Jangan sebut. Kalau sebut nama Najib dia akan lebih disukai ramai. Orang yang popular dalam negara demokratik akan jadi pemimpin, jadi Perdana Menteri pun.

“Perdana Menteri boleh curi berbilion Ringgit. Jangan sebut nama pencuri ini. Ia akan jadi popular, jadi Perdana Menteri dan curi duit lagi,” katanya dalam satu hantaran di Facebook hari ini.

Najib sebelum ini mengkritik Pengerusi Pejuang tersebut yang didakwa selalu meratib namanya, Dr Mahathir membalasnya sekiranya tidak diratib rakyat akan melupai terhadap segala jenayah yang sebelum ini dilakukannya.

“Lupakan sahaja nama Najib. Lupakan dia curi duit. Lupakan dia dibicara dan didapati salah.

“Dia dihukum 12 tahun penjara dan denda dua ratus dua puluh million Ringgit (RM220 juta),” katanya lagi.

Selain itu, Dr Mahathir juga mempersoalkan berhubung hukuman yang sudah dijatuhkan terhadap Najib tetapi ia masih belum dijalankan sehingga sekarang. Untuk rekod, Najib sebelum ini sudah dijatuhi hukuman bersabit kesalahan menyeleweng dana SRC International Sdn Bhd, sebuah anak syarikat 1Malaysia Development Berhad (1MDB).

“Jangan sebut nama dia. Di mahkamah jangan sebut nama dia. Maka keadilan akan berlaku. Kena hukum. Tetapi tak payah jalan hukum. Diam sahaja. Jangan sebut nama dia.

“Kalau tak sebut nama orang yang salah, nak sebut nama siapa.

“Sebutlah nama siapa pun. Tak mengapa. Itu keadilan di Malaysia,” katanya lagi.

Menurut Dr Mahathir lagi, kes-kes yang sedang berjalan terhadap Najib boleh ditarik balik oleh Peguam Negara tetapi tidak menamakan individu tersebut kerana bimbang akan disaman kerana menghina.

“Boleh tarik balik kes. Ada Peguam Negara (AG) untuk ini. Jika tak ada, tukar AG sahaja. Jangan sebut nama. Akan kena sue kerana menghina.

“Tak ada duit nak bayar peguam. Itu masalah awak. Undang-undang tentang tidak sebut nama masih berkuasa. Tak dapat bayar peguam masuk dalam sahaja. Itu undang-undang. Negara utama the Rule of Law, pemerintahan mengikut undang-undang. Kelentong sedikit dari undang-undang tak mengapa,” katanya lagi.

Jelasnya, apabila teguran dibuat perkara itu disifatkan sebagai menghina mahkamah dan boleh didakwa.

“Jangan tegur. Itu contempt of court, menghina mahkamah. Itu salah. Lebih baik lari ke negara lain. Jika tidak. Masuk dalam.

“Itu keadilan,” katanya lagi.


Anwar selamatkan UMNO? hanya penyedap cerita, kata Annuar

Bekas Setiausaha Agung UMNO, Tan Sri Annuar Musa melihat naratif yang cuba dijual kononnya Perdana Menteri, Datuk Seri Anwar Ibrahim menyelamatkan UMNO daripada diharamkan hanyalah ajinomoto untuk menyedapkan cerita.

Bekas Ahli Parlimen Ketereh itu berkata, sekiranya Pengerusi Perikatan Nasional (PN), Tan Sri Muhyiddin Yassin mahu mengharamkan UMNO maka Datuk Seri Ismail Sabri Yaakob tidak akan menjadi Perdana Menteri kesembilan.

“Malah sudah terbukti TSMY (Muhyiddin) yang membawa UMNO menjadi kerajaan, bukan mengharamkan malah akhirnya menyerahkan kerajaan kepada UMNO dengan Datuk Seri Ismail Sabri sebagai PM (perdana menteri).

“Jadi pada saya, cerita DS Anwar ‘selamatkan UMNO daripada diharamkan’ yang bukan saja telah dinafikan sendiri oleh Tun (Dr Mahathir) dan TSMY, malah ini hanyalah rekaan umpama ajinomoto menyedapkan cerita, menjelang PRN Ogos ini.

“Sebenarnya ahli-ahli UMNO tahu siapa sebenarnya sedang memperguna dan mematikan UMNO,” katanya dalam satu kenyataan, hari ini.

Semalam, Presiden UMNO, Datuk Seri Ahmad Zahid menggelar Annuar sebagai ‘kaduk naik junjung’  apabila menafikan wujud cubaan mengharamkan parti itu pada 2018.

Ia susulan pendedahan Anwar bahawa Zahid menjadi sasaran serangan lawan kerana timbalan perdana menteri itu mengetahui perancangan pembangkang mengharamkan UMNO sebelum ini.

Pengerusi Pakatan Harapan (PH) itu mendakwa Dr Mahathir dan Muhyiddin merancang mengharamkan UMNO ketika mentadbir negara selepas Pilihan Raya Umum Ke-14 (PRU-14) lalu dan strategi pembangkang ketika ini hanya menyerang Zahid tanpa mengusik UMNO kerana mahu mendapatkan undi ahli parti itu dalam Pilihan Raya Negeri (PRN) bulan depan.

Annuar yang juga Pengerusi Muafakat Nasional (MN) memberitahu sekiranya Dr Mahathir mahu mengharamkan parti Melayu itu, tidak mungkin ada orang yang dapat menghalangnya apatah lagi Anwar.

“Paling penting, jika benar Anwar yang menyelamatkan UMNO dari diharamkan pada tahun 2019, mengapa Datuk Seri Zahid tidak menyokong Anwar menjadi PM semasa berlaku Langkah Sheraton, sebaliknya menyokong Tun M dan kemudiannya menyokong TSMY jadi PM?

“Di mana logiknya cereka Anwar dan Zahid ini?

“Sebaliknya Datuk Seri Zahid turut berhempas pulas menandatangani SD menyokong Dr Mahathir dan kemudiannya menukar SD kepada menyokong Tan Sri Muhyiddin dan menolak usaha Datuk Seri Anwar untuk jadi PM ketika itu,” kata Annuar.


Kad jemputan diberi kepada seorang Exco UMNO, kata PAS Kedah

Kad jemputan kepada UMNO Kedah untuk menghadiri Muktamar Tahunan PAS Ke-68 diserahkan kepada seorang Exco kerajaan negeri dari parti UMNO, Datuk Suraya Yaakob.

Penolong Setiausaha PAS Kedah Zulkifli Yahaya mengesahkan kad jemputan itu diberikan kepada Suraya sebagai wakil UMNO dalam kerajaan negeri untuk ke muktamar tersebut, bagaimanapun tidak ada jawapan diberikan sama ada hadir atau sebaliknya.

“Saya serah sendiri dengan tangan kad (undangan) pada Dato’ Suraya Yaakob (satu-satunya Exco Umno) di pejabatnya pada Selasa 30 Ogos 2022.

“Dato’ cuma ghenyeh (tersenyum lebar), apa pun tak jawab,” katanya dalam satu kenyataan ringkas di Facebook.

Beliau berkata demikian susulan dakwaan Pengerusi UMNO Kedah Datuk Seri Jamil Khir Baharom bahawa tiada siapa pun dari pihaknya, termasuk dirinya sendiri, menerima undangan ke acara itu.

Jamil menjawab kenyataan Setiausaha Agung PAS Datuk Seri Takiyuddin Hassan semalam yang mengatakan pemimpin Umno, termasuk Presiden Datuk Seri Ahmad Zahid Hamidi, ahli Majlis Tertinggi dan ahli cawangan Kedah diundang ke muktamar tetapi mereka tidak hadir.

Dakwaan itu dibuat sehari selepas UMNO seolah-olah menutup pintu untuk sebarang kerjasama lanjut dengan PAS bawah Muafakat Nasional yang ditubuhkan kedua-dua parti itu pada September 2019.


70 peratus kakitangan taska sudah lengkap vaksin

Kakitangan taska berdaftar dengan Jabatan Kebajikan Masyarakat (JKM) yang sudah lengkap dos vaksin kini mencapai 70 peratus atau 8,895 daripada 12,545 orang, kata kata Menteri Pembangunan Wanita, Keluarga dan Masyarakat Datuk Seri Rina Mohd Harun.

Beliau berkata daripada jumlah tersebut seramai 1,853 kakitangan taska pula telah menerima satu dos suntikan Covid-19 sehingga 17 Sept lepas manakala 1,797 kakitangan lagi sedang menunggu janji temu untuk mendapatkan suntikan.

“Saya minta pengusaha taska untuk pastikan SOP (prosedur operasi standard) dipatuhi bagi memastikan persekitaran taska selamat untuk kanak-kanak,” katanya lapor Bernama.

Perdana Menteri Datuk Seri Ismail Sabri Yaakob pada 16 Sept lepas mengumumkan tabika, taska, tadika, pusat jagaan harian serta pusat perkembangan minda untuk anak-anak yang ibu bapanya bekerja dibenarkan beroperasi di negeri Fasa Satu dan Fasa Dua Pelan Pemulihan Negara (PPN) berkuat kuasa 17 Sept.

Rina berkata 2,618 pengusaha taska di seluruh negara telah mendapat manfaat daripada Bantuan Khas Taska di bawah Pakej Perlindungan Rakyat dan Pemulihan Ekonomi (PEMULIH) yang disediakan untuk kelangsungan operasi taska berdaftar JKM.

Katanya bayaran telah dibuat mulai 1 Sept lepas yang menyediakan bantuan sebanyak RM3,000 bagi taska insititusi, taska di tempat kerja dan taska komuniti manakala RM800 untuk pengusaha taska di rumah.

Beliau berkata bantuan itu adalah untuk meringankan beban pengurusan taska dan membantu proses pengoperasian mereka seperti menanggung kos disinfeksi taska atau barang-barang keperluan lain agar taska dapat mematuhi SOP yang ditetapkan Majlis Keselamatan Negara.